Hakili senu deen: Hɛɛrɛ\nKɔrɔsili Sangaso—Kalan | Saan 2018, mɛkalo\nA KALAN KAAN NIN NA Afrikaans Albanais Allemand Altai Alur Amharique Amis Anglais Arabe Arménien Arménien (occidental) Aymara Azéri Azéri (cyrillique) Bachkir Bas allemend Bassa (cameroun) Bengali Bicol Birman Boulou Bulgare Cakchiquel Capverdien Catalan Cebuano Chichewa Chinois cantonais (simplifié) Chinois cantonais (traditionnel) Chinois mandarin (simplifié) Chinois mandarin (traditionnel) Chitonga Chitonga (Malawi) Chitonga (Zimbabwe) Chitumbuka Chiyao Chol Cibemba Cinyanja Coréen Croate Créole du bélize Créole haïtien Damara Dangme Danois Digor Douala Edo Efik Esan Espagnole Estonien Ewé Fidjien Finnois Fon Français Ga Garifuna Georgien Goun Grec Guarani Gujarati Haoussa Herero Hiligaynon Hindi Hiri Motu Hongrois Hébreu Ibanag Igbo Iloko Indonésien Islandais Isoko Italien Japonais Jula Kabye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Kurde kumanji Kurde kumanji (Caucase) Kurde kurmanji (cyrillique) Kwangali Kwanyama Langue des signes coréenne Langue des signes italienne Langue des signes russe Langue des signes sud-africaine Letton Lingala Lituanien Luganda Lunda Luo Luvale Macédonien Malagach Malay Malayalam Mam Mambwé-Lungu Marathi Marshall Maya Mazatec de Huautla Mbunda Mingrélian Mixe Mixtèque (Guerrero) Mongol Moore Motu Nahuatl (Nord de Puebla) Nahuatl (central) Nahuatl (guerrero) Nahuatl (huasteca) Ndonga Ndébélé Ndébélé(Zimbabwe) Ngabere Norvégien Nzema Néerlandais Népali Okpe Oromo Ossete Otetela Ouzbek Ouzbek (romain) Pangasinan Papiamento (curaçao) Pendjabi Persan Pidgin camerounais Pidgin nigérian Pidgin salomonien Polonais Ponape Portugais Portugais (Portugal) Quechua (Ancash) Quechua (Bolivie) Romain Russe Samoan Sango Sepedi Sepulana Serbe Serbe (romain) Sesotho du Lesotho Sesotho d’Afrique du Sud Shona Sidama Silozi Singhalais Slovaque Slovène Sranan tongo Suédois Swahili Swahili (Rép. dém. du Congo) Swati Tagalog Tajiki Tarascan Tatar Tcheque Thaï Tigrinya Tiv Tlapanec Tojolabal Tok pisin Tongien Totonaque Tshiluba Tsonga Tswana Turc Turkmene Tuvaluan Twi Tzeltal Tzotzil Télougou Tétoum Dili Ukrainien Urhobo Venda Vietnamien Waray-Waray Wolaitsa Xhosa Yoruba Zande Zapotec (de l'isthme) Zoulou tamoul tchouvache\nHɛɛrɛ: A be sɔrɔ cogo di?\nDUNIƝA nin ɲagaminin lo. O kama, an ka ɲi k’an jija kosɔbɛ ka hɛɛrɛ sɔrɔ. Nka hali n’an ye hɛɛrɛ dɔɔni sɔrɔ, tuma caaman na an ka ɲi ka banba a kana nagasi. Ka kɛɲɛ ni Ala ka Kuma ye, an be se ka hɛɛrɛ sɔbɛ sɔrɔ cogo di? An be se ka tɔɔw dɛmɛ cogo di k’o hɛɛrɛ sɔrɔ?\nHƐƐRƐ SƆBƐ SƆRƆCOGO\nWalisa ka hɛɛrɛ sɔbɛ sɔrɔ, fɔɔ an hakili ka sigi ani an ka kɛ lafiya la. An ka ɲi fana ka jɛnɲɔgɔnya ɲuman kɛ ni tɔɔw ye. Min yɛrɛ kɔrɔtanin lo kosɔbɛ, o ye ka jɛnɲɔgɔnya teriman kɛ ni Ala ye. An be se k’o kɛ cogo di?\nHaminankow be mɔgɔ caaman ka hɛɛrɛ nagasi\nAn ka Jehova ka cikan tilenninw ani a ka sariyakolow labato. O la, an b’a yira ko an jigi be Jehova kan ani ko an b’a fɛ ka jɛnɲɔgɔnya hɛɛrɛman kɛ n’a ye (Zer. 17:7, 8; Zaki 2:22, 23). O bena a to, ale fana bena a magwɛrɛ an na ani a bena an dusu lafiya. Ezayi 32:17 b’a fɔ ko: “Tilenninya nafa bena kɛ hɛrɛ ye, tilenniya bena na ni ɲasuman, ni hakilisigi ye tuma bɛɛ.” N’an be mɛnni kɛ Jehova fɛ n’an dusukun bɛɛ ye, an dusukun bena lafiya sɔbɛ la.—Ezayi 48:18, 19.\nHakili senu fana be se k’an dɛmɛ ka hɛɛrɛ sɔbɛ sɔrɔ. O ye Jehova ka nilifɛn nafamanba dɔ ye.—Kɛw. 9:31.\nALA KA HAKILI SENU BE SE K’AN DƐMƐ KA HƐƐRƐ SƆBƐ SƆRƆ\nCiden Pol y’a yira ko hɛɛrɛ ye “nii senuman” deen faan sabanan ye (Gal. 5:22, 23). Hɛɛrɛ sɔbɛ be sɔrɔ hakili senu sababu lo fɛ. O kama, an ka ɲi k’a to a k’an ɲɛminɛ walisa an ka hɛɛrɛ sɔbɛ sɔrɔ. Hakili senu be se k’an dɛmɛ cogo di ka hɛɛrɛ sɔbɛ sɔrɔ? An ka koo fila lajɛ.\nA fɔlɔ, komi Ala ka Kuma sɛbɛra hakili senu sabu fɛ, n’an b’a kalan loon o loon, o b’an dɛmɛ ka hɛɛrɛ sɔbɛ sɔrɔ (Zab. 1:2, 3). An be min kalan, an ka miiri o kan. O la, Ala ka hakili senu bena an dɛmɛ ka Jehova ka miiriya faamu koo caaman kan. Ɲɛyirali fɛ, an b’a faamu mun na Ala ye hɛɛrɛtigi ye ani fɛɛn min kama hɛɛrɛ kɔrɔtanin lo a fɛ. An be kalan minw sɔrɔ Bibulu kɔnɔ, n’an b’u sira tagama, an be hɛɛrɛ sɔrɔ kosɔbɛ an ka ɲɛnamaya kɔnɔ.—Talenw 3:1, 2.\nA filanan, an ka ɲi ka hakili senu deli Ala fɛ (Luka 11:13). Jehova y’a daa di ko n’an y’ale ka dɛmɛ ɲini, “hɛrɛ min tɛmɛna mɔgɔw ka faamuyali ma, o le bena [an] tanga hamikojugu ma, Yezu Krista barika la.” (Filip. 4:6, 7). N’an be to ka hakili senu deli Ala fɛ, a bena an dusu lafiya kosɔbɛ. O dusulafiya tɛ sɔrɔ n’an tɛ jɛnɲɔgɔnya ɲuman kɛ ni Ala ye.—Ɔrɔm. 15:13.\nDɔw y’o ladiliw sira tagama ani u y’u ka ɲɛnamaya kɛcogo yɛlɛma. O y’a to u ye hɛɛrɛ sɔbɛ sɔrɔ. Ka fara o kan, u be hɛɛrɛ la ni Jehova ani u mɔgɔɲɔgɔnw ye. U sera k’o kɛ cogo di?\nU YE HƐƐRƐ SƆBƐ SƆRƆ COGO MIN NA\nSanni mɔgɔ dɔw ka kɛ Jehova Seerew ye, u tun ye ‘dusubatigiw’ ye. Nka sisan, u b’u janto tɔɔw la, ka ɲumanya kɛ u ye ani u b’a ɲini ka to hɛɛrɛ la ni tɔɔw ye * (Talenw 29:22). An k’a filɛ balima fila sera k’o kɛ cogo min na.\nN’an be Bibulu ka sariyakolow labato ani ka hakili senu deli Ala fɛ, o bena an dɛmɛ ka hɛɛrɛ sɔbɛ sɔrɔ\nDavid tun be dimi joona ani o tun be nɔɔ to a kumacogo kan. Sanni a ka kɛ Jehova Seere ye, a tun be mɔgɔw kɔrɔfɔ ani a tun be kuma juguw fɔ a somɔgɔw ma. Kɔfɛ, David y’a faamu ko a ka ɲi k’a sɔɔn yɛlɛma ani k’a ɲini ka kɛ hɛɛrɛ la ni tɔɔw ye. A ye hɛɛrɛ sɔrɔ cogo di? A ko: “N’ y’a daminɛ ka Bibulu ka sariyakolow sira tagama. O y’a to ne ni n’ somɔgɔw tun be ɲɔgɔn bonya kosɔbɛ.”\nRachel lamɔcogo ye nɔɔ to a kan. A ko: “Hali sisan n’ be bondori kɛra walisa n’ kana to ka dimi joona sabu n’ lamɔna denbaya min kɔnɔ, o mɔgɔw ye dusubatigiw ye.” Mun lo y’a dɛmɛ ka kɛ hɛɛrɛ la ni tɔɔw ye? A ko: “Ne be Jehova deli tuma o tuma walisa a ka n’ dɛmɛ.”\nDavid ni Rachel ka koo b’a yira ko n’an be Bibulu ka sariyaw sira tagama ani n’an be Ala deli a ka hakili senu di an ma, an bena hɛɛrɛ sɔbɛ sɔrɔ. Tiɲɛn na, hali n’an be duniɲa juguman kɔnɔ, an dusukun bena lafiya. O b’a to bɛɛn be kɛ an n’an somɔgɔw n’an kerecɛnɲɔgɔnw cɛ. Jehova b’an jija ko an ka “to hɛrɛ la ni mɔgɔ bɛɛ ye.” (Ɔrɔm. 12:18). O be se ka kɛ tiɲɛn na wa? N’an b’an jija ka to hɛɛrɛ la ni tɔɔw ye, nafa jumanw lo b’o la?\nBANBA KA KƐ HƐƐRƐ LA NI TƆƆW YE\nAn ka waajuli baara sen fɛ, an be hɛɛrɛ kofɔ mɔgɔw ye Ala ka Masaya koo la. O la, an be sababu di u ma k’o hɛɛrɛ nafa sɔrɔ (Ezayi 9:5, 6; Mat. 24:14). An ninsɔn ka di k’a ye ko mɔgɔ caaman sɔnna o kibaro diiman na. O kɛra sababu ye u jigi tigɛnin tɛ ani duniɲa ka koow cogoya t’u kɔnɔ gwan tugun. Nka sisan, u be ni jigiya sɔbɛ ye siniɲasigi koo la. O b’u lasun “ka hɛrɛ ɲini ka tugu a nɔfɛ.”—Zab. 34:15, ABM.\nBɛɛ lo tɛ sɔn ka kibaro diiman lamɛn ɲɔgɔnyeko fɔlɔ la (Zan 3:19). O n’a ta bɛɛ, Ala ka hakili senu b’an dɛmɛ ka kibaro diiman fɔ u ye hɛɛrɛ la ani ka bonya la u kan. O cogo la, Yezu ye cikan minw di Matiyo 10:11-13 kɔnɔ ka ɲɛsin waajuli ma, an b’a yira ko an b’o sira tagama. Yezu y’a fɔ yen ko: “N’aw bena don luu min kɔnɔ, aw k’a fɔ ko Ala ka hɛrɛ kɛ o luu kɔnɔ mɔgɔw ye. N’u sɔnna ko aw ka jigi u fɛ, aw ye duga min kɛ u ye, u bena o hɛrɛ sɔrɔ. Nga n’u banna ko aw te jigi u fɛ, aw tun ye duba min kɛ u ye, u tena o hɛrɛ sɔrɔ.” N’an be tugu Yezu ka ladiliw kɔ, hali n’a tigi m’an lamɛn, o t’an ka hɛɛrɛ nagasi ani an jigi b’a la ko a tigi bena mɛnni kɛ an fɛ siɲɛ wɛrɛ.\nN’an be kuma faamanw fɛ ni bonya ye, hali minw b’an kɛlɛ an ka waajuli baara kosɔn, o be kɛ sababu ye hɛɛrɛ be to an n’u cɛ. Ɲɛyirali fɛ, Afiriki jamana dɔ la, mɔgɔw tun be ni miiriya tilenbaliw ye an koo la. O kama, gofɛrɛnɛman ma sɔn an ka Masaya Boonw lɔ. Walisa k’o koo ɲɛnabɔ hɛɛrɛ la, Betɛli y’a ɲini balimacɛ dɔ fɛ ko a ka taga bɔ o jamana ka lasigiden ye Londre, Angletɛri jamana na. O balimacɛ tun ye misɔndenya baara kɛ o jamana na. A tun ka ɲi k’a ɲɛfɔ o jamana ka lasigiden ye ko Jehova Seerew be baara min kɛra u ka jamana kɔnɔ, o nafa tɛ dɔ wɛrɛ ye hɛɛrɛ kɔ. Mun lo sɔrɔla o la do?\nO balimacɛ ko: “Tuma min na n’ sera, muso dɔ lo tun be mɔgɔ kunbɛnyɔrɔ la. N’ y’a ye a ka fanidoncogo fɛ ko n’ tun ye siyakan min degi Afiriki, ale y’o siyamɔgɔ dɔ lo ye. N’ y’a fo a ka kaan na. O barila a la kosɔbɛ ani a ye n’ ɲininga ko: ‘A ka di wa?’ N’ y’a fɔ a ye ni bonya ye ko n’ b’a fɛ k’u ka jamana ka lasigiden ye. A y’a weele telefɔni na ani o cɛɛ bɔra ka na. O cɛɛ ye n’ fo a ka siyakan na. O kɔ, n’ y’a ɲɛfɔ a ye ko Jehova Seerew be baara min kɛra u ka jamana kɔnɔ, o kuun tɛ dɔ wɛrɛ ye hɛɛrɛ kɔ. A ye n’ lamɛn koɲuman.”\nO balimacɛ ye koow ɲɛfɔ ni bonya ye. O y’a to, o cɛɛ tun tɛ ni miiriya tilenbali ye tugun Jehova Seerew koo la. Dɔɔni o kɔ, o jamana ye sira di Jehova Seerew ma u ka Masaya Boonw lɔ. Balimaw ninsɔndiyara kosɔbɛ sabu hɛɛrɛ sɔrɔla olu ni faamanw cɛ. Tiɲɛn na, n’an be tɔɔw minɛ ni bonya ye, nafa caaman minw b’o la u dɔ ye hɛɛrɛ ye.\nHɛɛrɛ ye hakili senu deen faan dɔ lo ye. Bi, Jehova Seerew be hɛɛrɛ la u ni ɲɔgɔn cɛ. N’i b’i jija ka kɛ n’o jogo ye, i bena dɔ fara o hɛɛrɛ kan. Min yɛrɛ kɔrɔtanin lo kosɔbɛ, i bena i koo diya Jehova ye ani ka hɛɛrɛba ni hɛɛrɛ banbali sɔrɔ duniɲa kura kɔnɔ.—2 Piyɛri 3:13, 14.\n^ dakun 13 Barokun nin be kuma hakili senu deen faan dɔ koo la. Barokun nin ɲɔgɔn nata la, an bena kuma ɲumanya koo la.\nA ci dɔ ma A ci dɔ ma Hɛɛrɛ: A be sɔrɔ cogo di?\nDƆ KA ƝƐNAMAYA N’ tun ye fantan ye, sisan n’ ye nafolotigi ye\nMinw be to ka waajuli kɛ, olu koo ka di Jehova ye\nMun na an ka ɲi ka to ka den waajuli la?\nI jugu lɔn ka ɲɛ\nKanbelew ni sunguruw: Aw ye lɔ kelen kan ka Sutana kɛlɛ\nSumantigɛ ɲɛna kosɔbɛ!\nTexte Options de téléchargement des publications numériques KƆRƆSILI SANGASO—KALAN Saan 2018, mɛkalo\nA ci dɔ ma A ci dɔ ma KƆRƆSILI SANGASO—KALAN Saan 2018, mɛkalo\nKƆRƆSILI SANGASO—KALAN Saan 2018, mɛkalo\nKanuya: Jogo nafamanba\nNinsɔndiya: Ala lo b’o jogo di an ma\nƝumanya: jogo min be ye an ka kumaw n’an ka kɛwalew fɛ\nHinɛ [ɲumanya]: I be se ka kɛ n’o jogo ye cogo di?\nLimaniya b’an barika bonya\nDususuman: O jogo b’an nafa cogo di?\nYɛrɛminɛ: An ka ɲi ka kɛ n’o jogo ye walisa k’an koo diya Jehova ye


Eze 23 AKKDC08 - Masaba kumana ne fɛ ko: «Adamaden, - Bible Search\nEze 22 Eze 24\nSamari ye kakalamuso ye\n1Masaba kumana ne fɛ ko: 2«Adamaden, muso fila tun be yen, u fila bɛɛ ye baa kelen ye. 3U ye kakalaya kɛ Ezipiti kabini u sunguruman. U siin benna cɛɛw bolo o yɔrɔ la. K'u to sunguruya la, u y'u disi mɔmɔ o yɔrɔ la. 4Kɔrɔmuso tɔgɔ ko Oola, a dɔgɔmuso tɔgɔ ko Ooliba. U tun ye ne taw ye, u ye dencɛw ni denmusow wolo. Oola ye Samari ye, Ooliba ye Zeruzalɛmu ye. 5Oola tun ye ne ta ye, nga a ye kakalaya kɛ. A kanubagaw, Asirikaw nigɛ y'a minɛ. 6Fani bulaman b'u kaan na, lasigidenw n'u kuntigiw tun lo. U bɛɛ tun ye kanbelenɲumanw ye, n'u be yaala soow kan. 7A ye kakalaya kɛ ni Asiri mɔgɔbabaw bɛɛ ye. Mɔgɔ o mɔgɔ nigɛ y'a minɛ, a y'a yɛrɛ nɔgɔ ni olu n'u ka joow bɛɛ ye. 8A y'a daminɛ ka kakalaya min kɛ Ezipiti a sunguruman, a ma o dabila. Olu le y'a ka sunguruya sɔrɔ, ani k'a disi mɔmɔ, u ye kakalaya kɛ n'a ye kosɔbɛ. 9O le kosɔn, ne ye Samari don a kanubagaw, Asiri jamana bolo, olu minw nigɛ tun b'a la. 10Olu y'a lakolonya, u y'a dencɛw n'a denmusow minɛ k'ale faga ni murujan ye. A ka ɲagwan kɛra talen ye musow cɛma.\nZeruzalɛmu be i ko kakalamuso\n11«A dɔgɔmuso Ooliba y'o bɛɛ ye, nga a ka nigɛjugu n'a ka kakalaya juguyara n'a kɔrɔmuso ta ye. 12Asirikaw nigɛ y'ale fana minɛ: u ka lasigidenw n'u ka kuntigiw, u ka kɛlɛden minw masirinin be n'u be yaala soow kan, u bɛɛ kanbelenɲumanw. 13Ne y'a ye ko ale fana y'a yɛrɛ nɔgɔ, u fila bɛɛ ye sira kelen taama. 14Nga a ye dɔ fara a ka kakalaya kan. A ye Babilɔni cɛɛw jaaw ye kogo la, minw dilanna ni fɛnwulen ye, 15Cɛsirilanw tun b'u cɛɛ la, fani melekenin tun b'u kuun na. U bɔnin tun be Babilɔnikaw fɛ ka bɔ Babilɔni jamana na. 16A y'u ye dɔrɔn, u nigɛ y'a minɛ. A ye cidenw bila ka taga u fɛ Babilɔni jamana na. 17Babilɔnikaw nan'a fɛ ka jɛn n'a ye k'a nɔgɔ kakalaya fɛ. U y'a nɔgɔ ka ban tuma min na, a ɲugura u la, ka ban u la. 18A y'a ka kakalaya kɛ kɛnɛ kan k'a fari lakolon yira tuma min na, ne fana ɲugur'a la ka ban a la i n'a fɔ ne tun ɲugur'a kɔrɔmuso la cogo min na. 19O bɛɛ n'a ta, a ka kakalaya juguyara ka taga ɲa. A hakili tor'a ka sunguruman waati la, a ye kakalaya kɛ Ezipiti tuma min na. 20O yɔrɔ kakalaw nigɛ y'a minɛ, minw tun be i n'a fɔ falicɛw, walima socɛw.\nZeruzalɛmu ɲaa bena gwan\n21«Ayiwa, Ezipitikaw y'i sunguruman siin mɔmɔ cogo min na, i y'a daminɛ k'o kakalaya ɲɔgɔn kɛ tugu. 22O la, ne Matigi, Masaba ko: Ooliba, i ɲugura i kanubaga minw na, ne ben'a kɛ olu be wili i kama, ka na i kama ka bɔ faan bɛɛ la: 23Babilɔni dugu ni Babilɔni jamana mɔgɔw bɛɛ, pekɔdicɛw ni sowacɛw ni kowacɛw, ani Asirikaw bɛɛ. U bɛɛ tun ye kanbelenɲumanw ye, ni lasigidenw, ani kuntigiw, ni kɛlɛkuntigiw, ani mɔgɔbabaw. U bɛɛ be yaala soow kan. 24U bena bɔ kɔgɔdugu ɲafan fɛ ka na i kama ni kɛlɛkɛwotorow ni bolifɛn dɔ wɛrɛw ye, ani jamaba. U b'u yɛrɛ labɛn ni nigɛkunbɛnnanw ni nigɛfugulanw ye ka na i kama k'i lamini. Ne bena i ka koo gwɛya u ye, u bena i kiti ka kɛɲɛ n'u ka sariyaw ye. 25Ne ka dimi bena sin i ma keliya bolo, u bena i minɛ ni dimiba ye. U bena i nuun tigɛ, n'i tulow. Mɔgɔ minw tora, olu bena faga ni murujan ye. U bena i dencɛw n'i denmusow minɛ. Mɔgɔ minw mana to i kɔnɔ, olu bena halaki tasuma bolo. 26U bena i walaka k'i ka masirifɛnɲumanw bɔsi i la. 27O la, ne bena i ka nigɛjugu, n'i ka kakalaya ban, i y'a daminɛ ka min kɛ k'i to Ezipiti. O koo nunu tena diya i ye tugu, i hakili tena to Ezipiti koo la tugu.\n28«Ne Matigi, Masaba ko: I be minw kɔniya, i ɲugura minw na, ne bena i don olu bolo. 29U bena i kɔnɔ mɔgɔw minɛ ni kɔnɔnajuguya ye. U ye baara kɛ ka bololafɛn minw sɔrɔ, u bena o bɛɛ cɛ, k'i walaka k'i fari lakolon to. I ka kakalaya maloya bena bɔ kɛnɛ kan, an'i ka nigɛjugu, n'i ka kakalaya. 30O sera i ma, bari, i ye kakalaya kɛ ni siya wɛrɛw ye k'i yɛrɛ nɔgɔ n'u ka joow ye. 31E y'i kɔrɔmuso ka sira le ta. O le kosɔn, ale ye minni kɛ filen min na,f ne ben'o don i bolo. 32Ayiwa, ne Matigi, Masaba ko:\nI bena minni kɛ i kɔrɔmuso ka filen na,\na ka bon kosɔbɛ.\nMɔgɔw bena yɛlɛ i ma k'i lɛɛbu,\nbari filen nin fanin lo.\n33Ɲanamini ni dusukasi bena i sɔrɔ,\nhalakilijugu filen lo,\ni kɔrɔmuso Samari ka filen lo.\n34I ben'a kɔnɔfɛn min k'a bɛɛ ban.\nI ben'a ci n'i ɲiiw ye,\nk'a kɛ k'i siin tigɛtigɛ.\nNe Matigi, Masaba le kumana.\n35«Ne Matigi, Masaba ko: I ɲinɛna ne kɔ ka ban ne la minkɛ, o la, i ka kan ka lɔ n'i ka nigɛjugu n'i ka kakalaya kunko ye.»\nAla bena Samari ni Zeruzalɛmu kiti\n36Masaba y'a fɔ ne ye ko: «Adamaden, yala i b'a fɛ ka Oola ni Ooliba kiti wa? Ayiwa, u ka kokolonw yira u la. 37U ye kakalaya kɛ, mɔgɔfagalaw lo. U ye kakalaya kɛ n'u ka joow ye. U ye deen minw wolo ne fɛ, u y'u ka joow sɔn n'u ye janko olu k'u ɲimi. 38U ye koo wɛrɛ kɛ ne la fana. O waati la, u ye ne ka sigiyɔrɔ nɔgɔ ka ne ka lafiɲɛlonw cɛn. 39U y'u deenw kɛ ka joow sɔn loon min na, u donna ne ka sigiyɔrɔ la o loon kelen na k'a nɔgɔ. U y'o le kɛ ne ka soo kɔnɔ. 40Ka fara o kan, u ye cii bila ka taga jamanajan na ka mɔgɔw wele ka na. U sera tuma min na, i kora u kosɔn, ka kale la k'i masiri. 41I sigira dilanɲuman kan, tabali labɛnnin tun b'a ɲafɛ, i tun ye ne ka wusulan ni ne ka tulu bila min kan. 42Jamaba mankan tun be bɔra, u tun te hami foyi la. Cɛɛ caaman tun be jamaba nin cɛma ka bɔ kongokolon faan bɛɛ la. U ye bololanigɛ don balimamuso fila nunu bolo la, ka masirifɛnɲumanw biri u kuun na. 43O la, muso min sigɛnna ɲamɔgɔya fɛ, ne y'a fɔ ale koo la ko a b'a yɛrɛ bilara kakalaya la tugu. 44U jɛnna n'a ye. Mɔgɔ be jɛn ni kakalamuso ye cogo min na, u jɛnna n'u ɲamɔgɔmuso nunu ye o cogo la, minw ye Oola ni Ooliba ye. 45Nga mɔgɔtilenninw bena muso nunu kiti ka kɛɲɛ ni kakalamuso jalakicogo ye, ani muso min be mɔgɔ faga, bari kakalamusow ni mɔgɔfagalaw lo.\n46«Ayiwa, ne Matigi, Masaba ko: Aw ka jamaba kɔnɔnasu k'a bila u la. A k'u jaa tigɛ k'u bololafɛnw cɛ. 47Jamaba nin bena u bon ni kabakuruw ye, k'u kɛlɛ ni murujanjanw ye, k'u dencɛw n'u denmusow faga k'u ka soow jɛni. 48O la, ne bena aw ka nigɛjugu ban jamana kɔnɔ, musow bɛɛ bena hakili sɔrɔ, u tena aw ka kojugu ɲɔgɔn kɛ. 49Aw ka nigɛjugu jalaki bena ben aw kan, aw bena lɔ n'aw ka josɔnko kunko ye. O tuma na, aw ben'a lɔn ko ne ye Matigi, Masaba le ye.»


Zud 8 AKKDC08 - O waati la, mankan nin sera Zuditi ma. - Bible Search\nZud 7 Zud 9\nZuditi ka koo\n1O waati la, mankan nin sera Zuditi ma. Zuditi tun ye Merari denmuso ye, Merari tun ye Ɔkisi deen ye, Ɔkisi tun ye Yusufu deen ye, Yusufu tun ye Oziyɛli deen ye, Oziyɛli tun ye Ɛlikiya deen ye, Ɛlikiya tun ye Anani deen ye, Anani tun ye Zedeyɔn deen ye, Zedeyɔn tun ye Arafayin deen ye, Arafayin tun ye Akitɔbu deen ye, Akitɔbu tun ye Eli deen ye, Eli tun ye Kɛlikiyasi deen ye, Kɛlikiyasi tun ye Eliyabu deen ye, Eliyabu tun ye Natanayɛli deen ye, Natanayɛli tun ye Salamiyɛli deen ye, Salamiyɛli tun ye Sarasadayi deen ye, Sarasadayi tun ye Isirayɛli ka kɔmɔgɔ dɔ ye. 2A cɛɛ tun ye Manase ye, u fila tun be bɔ o kɔmɔgɔ kelen na, gwatigi kelen mɔgɔw. Manase tun sara sumantigɛwaati la. 3Manase tun be suman kannin siribagaw kɔlɔsira foro kɔnɔ. Tile tun ka fari kosɔbɛ fɔɔ a fari gwanna ka tɛmɛ, a tagara la. O kɛr'a ka saya ye Betuli, min ye a ka dugu ye. Foro min be Dotayimu ni Balamɔn cɛ, u y'a suu don a faaw gɛrɛfɛ o kɔnɔ.\n4Zuditi tor'a ka soo kɔnɔ firiya la saan saba ni kalo naani. 5A tun y'a kɛ u ye boon lɔ a ka soo kunna. A tun be to ka dusukasifani ni firiyafani don. 6Kabini a cɛɛ sara, a tun be to ka suun don loon o loon, fɔɔ lafiɲɛlon n'a ɲasigilon, ni kalokura ɲanagwɛw n'u ɲasigilon, ni ɲanagwɛlon wɛrɛw, ani Isirayɛlidenw ka nisɔndiyalonw na. 7A tun cɛɛ ka ɲi kosɔbɛ, a ɲada filɛ tun ka di. A cɛɛ Manase tun ye sanu ni warigwɛ to a ye, ni baaraden cɛmanw ni musomanw, ani begɛnw ni forow. A tun be janto a ka nafolo la. 8Mɔgɔ si tun te se k'a tɔgɔjugu fɔ, bari a tun be siran Ala ɲa kosɔbɛ.\n9Jii dɛsɛko ye jama jigi tigɛ. U ye kumajugu fɔ dugu ɲamɔgɔ ye cogo min na, a y'o mɛn. Oziyasi ye jama jaabi ni kuma min ye, a y'o fana mɛn. A tun y'a fɔ jama ye ko ale bena dugu don Asirikaw bolo tile duuru tɛmɛnin kɔ. 10A ka baaraden musoman min tun be janto a bololafɛnw bɛɛ la, a ye ale ci ka taga dugu cɛkɔrɔbaw wele, Oziyasi ni Kabirisi ani Karimisi.\nZuditi ni Betuli ɲamɔgɔw ka ɲɔgɔnye\n11U sera Zuditi fɛ tuma min na, a y'a fɔ u ye ko: «Betulikaw ɲamɔgɔw, aw ye mɛnni kɛ ne fɛ, bari aw ye min fɔ jama ɲana bii, o bɛnnin tɛ. Aw kalila ni Ala tɔgɔ ye k'a fɔ ko dugu ka kan ka don an juguw bolo ni Matigi ma aw dɛmɛ yanni tile duuru. 12Aw ye jɔnw ye, ni aw be Ala kɔrɔbɔ bii, ani k'aw yɛrɛ bila Ala nɔɔ na adamadenw cɛma? 13Ayiwa, sisan aw be Setigi, Matigi kɔrɔbɔra, k'a sɔrɔ aw ma foyi lɔn a ka kolatigɛninw na. 14Aw ma se ka adamaden yɛrɛ kɔnɔnako lɔn, ani k'a ka miiriya faamu we! Aw bena se ka Ala kɔnɔnakow lɔn cogo di, ale min ye fɛɛn bɛɛ dan? Aw be se k'a ka miiriya lɔn k'a ka kolatigɛnin faamu wa? Ayi n balimaw, aw kana Matigi, an ka Ala dusu dimi. 15Bari n'a t'a fɛ k'an dɛmɛ yanni tile duuru kɔnɔ, a be ale ma k'an tanga a diyanawaati la, walima k'an to an be halaki an juguw ɲana. 16Nga aw kana Matigi, an ka Ala wajibiya a ka kolatigɛninw na. Bari Ala te adamaden ye n'a be se ka bagabaga, k'a wajibiya ka koo kɛ, walima ka sɔn mɔgɔ ka kolatigɛnin na. 17O kosɔn, k'an to an kisiko makɔnɔni na, an ka to ka dɛmɛ ɲini a fɛ, a bena an jaabi n'a sago lo. 18Bari k'a ta an faaw ka tile la fɔɔ ka na se bii ma, an ka duguw kɔnɔ mɔgɔ si walima an ka somɔgɔw si ma joow sɔn, minw ye adamaden bololabaara ye. Fɔlɔfɔlɔ, dɔw tun b'o kɛ. 19O kosɔn, an faaw tɔɔrɔla kɛlɛ la. U juguw y'u ka nafolo cɛ, ani ka se u kɔrɔ kosɔbɛ. 20Nga anw ma batofɛn wɛrɛ lɔn ni Matigi tɛ. O la, an ka l'a la ko a ten'an bila, a ten'an ka siya mɔgɔ si fili. 21Bari, n'u y'an minɛ, Zude mara bɛɛ bena minɛ fana, u bena an ka Alabatosoba kɔnɔ nafolow cɛ, Ala bena an ɲininga a nɔgɔko la.d 22A ben'a kɛ an balimaw fagako hakɛ, ni jamanadenw minɛko, ani an faso halakiko hakɛ be la an kan. Siya minw bena se an kɔrɔ k'an kɛ u ka jɔɔnw ye, u bena an jati mɔgɔkolonw ye k'an lɔgɔbɔ. 23An makari tena u minɛ an ka jɔnya la. Matigi Ala ben'o kɛ maloyako ye an fɛ.\n24«O la sisan balimaw, an k'a yira an balima tɔw la ko u kisiko b'an bolo, ko an be lɔ ni Ala ka soo kunko ye, o yɔrɔ senuman nin, ani sarakabɔyɔrɔ kunkow ye. 25Ka fara o kan, an ka barika la Matigi, an ka Ala ye, ale min b'an kɔrɔbɔra i n'a fɔ a y'a kɛ an faaw la cogo min na. 26A ye koo min bɛɛ kɛ Ibrayima la, ani a ye Isiyaka kɔrɔbɔ cogo min na, ni koo min bɛɛ kɛra Yakuba la k'a to Mezopotami jamana kɔnɔ, a tun b'a bamuso balima Laban ka sagaw dɛndɛ tuma min na, aw k'aw hakili to o la. 27A kɛra i n'a fɔ a y'a kɛ u tɛmɛna tasuma kɔnɔ janko k'u kɔnɔnako lɔn. Nga a t'a dimi bɔra an na. Mɔgɔ minw be gwɛrɛ Matigi la, a b'olu ɲaa gwan waasa k'u lasɔmi.»\n28Oziyasi y'a fɔ a ye ko: «I ye min bɛɛ fɔ, i y'o fɔ ni hakilitigiya ye, mɔgɔ si tena i sɔsɔ. 29Bii ma kɛ a fɔlɔ ye i ka hakilitigiya ka ye. Kabini i denmisɛn tuma, bɛɛ y'a lɔn ko hakili b'i fɛ, ko n'i ye min latigɛ, o ka ɲi.\n30«Nga minnɔgɔ gwanna jama na, u y'an wajibiya k'a kɛ i ko an y'a fɔ u ye cogo min na, ani ka kali, an te se ka min cɛn. 31O la sisan, i ka Matigi dali an ye, bari i be siran a ɲa, a bena sanji di k'an ka jii marayɔrɔw fa, an barika tena dɛsɛ tugu.» 32Zuditi y'a fɔ u ye ko: «Aw ye mɛnni kɛ ne fɛ. Ne bena koo dɔ kɛ, an ka siya bena to ka min lakali ɲɔgɔn ye fɔɔ ka taga se waati nataw mɔgɔw ma. 33Aw ye lɔ dugu donda la bii sufɛ, ne bena bɔ ni n ka baaraden musoman ye. Aw ye sarati di ko aw bena dugu don an juguw bolo waati min na, yanni o waati ka se, Matigi bena na Isirayɛlidenw dɛmɛ ne barika la. 34Nga aw kana ɲiningali kɛ ne ka koo kɛtaw la, bari ne tena foyi fɔ aw ye fɔɔ ni ne y'a kɛ ka ban tuma min na.» 35Oziyasi ni ɲamɔgɔw y'a fɔ a ye ko: «Taga hɛrɛ la, Matigi Ala ka bila i ɲa, k'an dimi bɔ an juguw la.» 36U bɔra sanbon kɔnɔ ka sɔrɔ ka taga u ka kɔlɔsikɛyɔrɔw la.


Mountain Dew Soda Zero Sugar - 6-16.9 Fl. Oz. - Albertsons


Ɛsi 2 AKKDC08 - Nabukodonozɔri tun ye mɔgɔw minɛ Zuda - Bible Search\nƐsi 1 Ɛsi 3\nIsirayɛlidenw min tagara Zuda mara la\n1Nabukodonozɔri tun ye mɔgɔw minɛ Zuda mara la ka taga n'u ye jɔnya la Babilɔni. U bɔra o yɔrɔ la, ka kɔsegi ka taga Zeruzalɛmu, Zuda mara la, n'u kelen kelen bɛɛ ka duguw la. 2U kɔsegira n'u ɲamɔgɔw ye: Zorobabɛli, ani Zozuwe, ni Neemiya, ani Seraya, ni Ereelaya ani Maridose, ni Bilisan, ani Misipari, ni Bigiwayi, ani Ereyumu, ni Baana ye.\nOlu jɛnkulu mɔgɔ cɛmanw daa filɛ nin ye: 3Parewɔsi kɔmɔgɔw tun ye mɔgɔ waa fila ni kɛmɛ ni bi wolonwula ni fila (2 172) ye. 4Sefatiya kɔmɔgɔw tun ye mɔgɔ kɛmɛ saba ni bi wolonwula ni fila ye. 5Ara kɔmɔgɔw tun ye mɔgɔ kɛmɛ wolonwula ni bi wolonwula ni duuru ye. 6Paati Mowabu deenw Yesuwa ni Yowabu kɔmɔgɔw, tun ye mɔgɔ waa fila ni kɛmɛ seegi ni tan ni fila (2 812) ye. 7Elamu kɔmɔgɔw tun ye mɔgɔ waa kelen ni kɛmɛ fila ni bi duuru ni naani (1 254) ye. 8Zatu taw tun ye mɔgɔ kɛmɛ kɔnɔntɔn ni bi naani ni duuru ye. 9Zakayi taw tun ye mɔgɔ kɛmɛ wolonwula ni bi wɔɔrɔ ye. 10Bani taw tun ye mɔgɔ kɛmɛ wɔɔrɔ ni bi naani ni fila ye. 11Bebayi taw tun ye mɔgɔ kɛmɛ wɔɔrɔ ni mugan ni saba ye. 12Azigadi taw tun ye mɔgɔ waa kelen ni kɛmɛ fila ni mugan ni fila (1 222) ye. 13Adonikamu kɔmɔgɔw tun ye mɔgɔ kɛmɛ wɔɔrɔ ni bi wɔɔrɔ ni wɔɔrɔ ye. 14Bigiwayi kɔmɔgɔw tun ye mɔgɔ waa fila ni bi duuru ni wɔɔrɔ (2 056) ye. 15Adin taw tun ye mɔgɔ kɛmɛ naani ni bi duuru ni naani ye. 16Atɛri deen Ezekiyasi kɔmɔgɔw tun ye mɔgɔ bi kɔnɔntɔn ni seegi ye. 17Besayi kɔmɔgɔw tun ye mɔgɔ kɛmɛ saba ni mugan ni saba ye. 18Yora taw tun ye mɔgɔ kɛmɛ ni tan ni fila ye. 19Asumu taw tun ye mɔgɔ kɛmɛ fila ni mugan ni saba ye. 20Gibari taw tun ye mɔgɔ bi kɔnɔntɔn ni duuru ye.\n21Mɔgɔ minw bɔra Bɛtilehɛmu, olu tun ye mɔgɔ kɛmɛ ni mugan ni saba ye. 22Netofakaw tun ye mɔgɔ bi duuru ni wɔɔrɔ ye. 23Anatɔtikaw tun ye mɔgɔ kɛmɛ ni mugan ni seegi ye. 24Azimawɛtikaw tun ye mɔgɔ bi naani ni fila ye. 25Kiriyatayimukaw ni Kefirakaw ni Berɔtikaw tun ye mɔgɔ kɛmɛ wolonwula ni bi naani ni saba ye. 26Aramakaw ni Gebakaw tun ye mɔgɔ kɛmɛ wɔɔrɔ ni mugan ni kelen ye. 27Mikimasikaw tun ye mɔgɔ kɛmɛ ni mugan ni fila ye. 28Betɛlikaw ni Ayikaw tun ye mɔgɔ kɛmɛ fila ni mugan ni saba ye. 29Nebokaw tun ye mɔgɔ bi duuru ni fila ye. 30Magibisi kɔmɔgɔw tun ye mɔgɔ kɛmɛ ni bi duuru ni wɔɔrɔ ye. 31Elamu dɔ nin kɔmɔgɔw tun ye mɔgɔ waa kelen ni kɛmɛ fila ni bi duuru ni naani (1 254) ye. 32Arimu kɔmɔgɔw tun ye mɔgɔ kɛmɛ saba ni mugan ye. 33Lɔdikaw ni Adidikaw ni Onokaw tun ye mɔgɔ kɛmɛ wolonwula ni mugan ni duuru ye. 34Zerikokaw tun ye mɔgɔ kɛmɛ saba ni bi naani ni duuru ye. 35Senaakaw tun ye mɔgɔ waa saba ni kɛmɛ wɔɔrɔ ni bi saba (3 630) ye.\n36Minw ye sarakalasebagaw ye, olu tun ye Yedaya deenw ye, o kɔrɔ ko Yesuwa ka somɔgɔw, olu tun ye mɔgɔ kɛmɛ kɔnɔntɔn ni bi wolonwula ni saba ye. 37Imɛri kɔmɔgɔw tun ye mɔgɔ waa kelen ni bi duuru ni fila (1 052) ye. 38Pasuri taw tun ye mɔgɔ waa kelen ni kɛmɛ fila ni bi naani ni wolonwula (1 247) ye. 39Arimu taw tun ye mɔgɔ waa kelen ni tan ni wolonwula (1 017) ye.\n40Minw ye Levi kɔmɔgɔw ye, olu tun ye Yesuwa, ni Kadimiyɛli deenw ye, o kɔrɔ ko Odawiya kɔmɔgɔw, olu tun ye mɔgɔ bi wolonwula ni naani ye.\n41Dɔnkililabagaw, olu ye Azafu kɔmɔgɔw ye, mɔgɔ kɛmɛ ni mugan ni seegi tun lo.\n42Minw ye Alabatoso daa kɔlɔsibagaw ye, olu tun ye Salumu kɔmɔgɔw, ni Atɛri, ani Talimɔn, ni Akubu, ani Atita ni Sobayi. Olu kɔmɔgɔw bɛɛ lajɛnnin tun ye mɔgɔ kɛmɛ ni bi saba ni kɔnɔntɔn ye.\n43Minw tun be Ala ka sokɔnɔbaara kɛra, olu bɛmaw filɛ nin ye: Siha, ni Azufa ani Tabawɔti, ani 44Kerɔsi, ni Siyaa ani Padɔn, 45Lebana, ni Agaba, ani Akubu kɔmɔgɔw. 46Agabu ani Salumayi ani Anan, 47Gidɛli ani Gaari ni Ereyaya, 48Eresin ni Nekoda ani Gazamu, 49Uza ani Pazeya ni Bezayi, 50Asina ni Mewunimu, ani Nefusimu, 51Bakibuki ani Akufa ni Aruri, 52Basiliti ni Meyida, ani Arisa, 53Barikɔsi, ani Sizera ni Tama, 54Nesiya ni Atifa.\n55Minw ye Solomani ka baaradenw kɔmɔgɔw ye, olu tun ye Sotayi kɔmɔgɔw, ni Soferɛti, ani Peruda kɔmɔgɔw, 56Yaala, ni Darikɔn, ani Gidɛli kɔmɔgɔw, 57Sefatiya, ni Atili ani Pokerɛti Sebayimu ni Ami kɔmɔgɔw ye. 58Ala ka soo kɔnɔ baarakɛlaw ni Solomani ka baaradenw kɔmɔgɔw bɛɛ lajɛnnin tun ye mɔgɔ kɛmɛ saba ni bi kɔnɔntɔn ni fila ye.\n59Minw bɔra Tɛlimɛla ka taga, ani Tɛlarisa, ni Kerubu, ni Adan, ani Imɛri n'u ma se k'u bɛmaw yira k'a yira ko u ye Isirayɛlidenw ye tiɲɛ na, olu filɛ nin ye: 60Delaya kɔmɔgɔw ni Tobiya, ani Nekoda kɔmɔgɔw mɔgɔ kɛmɛ wɔɔrɔ ni bi duuru ni fila, 61ani minw ye sarakalasebagaw ye: Obaya kɔmɔgɔw, ni Akɔsi, ani Barizilayi kɔmɔgɔw, min tun ye Galaadika Barizilayi denmuso dɔ furu, n'u tun ye a birancɛ le tɔgɔ la a kan. 62Olu y'u buruju ɲini ka dɛsɛ, u ma se k'a lɔn. O la, u ye olu niin bɔ sarakalasebaara la, ko u saniyanin tɛ. 63- Masacɛ ka lasigiden y'a fɔ u ye ko dumuni min kɛra Ala ta ye, k'u kana o dumu fɔɔ ni sarakalasebaga dɔ y'a latigɛ *Urimu ni *Tumimu barika la.\n64Mɔgɔ bɛɛ lajɛnnin tun ye mɔgɔ waa bi naani ni fila ani kɛmɛ saba ni bi wɔɔrɔ (42 360) ye, 65baaraden cɛmanw ni musomanw tun ma jati. Olu tun ye mɔgɔ waa wolonwula ni kɛmɛ saba ni bi saba ni wolonwula (7 337) ye. Dɔnkililabaga cɛmanw ni musomanw tun ye kɛmɛ fila ye. 66Soo kɛmɛ wolonwula ni bi saba ni wɔɔrɔ, ani sofali kɛmɛ fila ni bi naani ni duuru tun be u fɛ, 67ani ɲɔgɔmɛ kɛmɛ naani ni bi saba ni duuru, ni fali waa wɔɔrɔ ni kɛmɛ wolonwula ni mugan (6 720).\n68U sera Masaba ka soo yɔrɔ la Zeruzalɛmu tuma min na, gwatigi dɔw ye boɲafɛnw di janko Ala ka soo ka se ka lɔ tugu a lɔyɔrɔkɔrɔ la. 69U seko ye min ye, u y'o di nafolo marayɔrɔ la baara kama. U sera ka sanu min di, o kɛra sanukuru waa bi wɔɔrɔ ni kelen (61 000) ye, ani warigwɛ tɔni fila ni tilan, ni sarakalasefani kɛmɛ. 70- Sarakalasebagaw, ni Levi kɔmɔgɔ tɔw, ani jama cɛma, mɔgɔ dɔw, ni dɔnkililabagaw ani daa kɔlɔsibagaw, ni Ala ka soo kɔnɔ baarakɛlaw sigira u ka duguw kɔnɔ. Isirayɛliden tɔw bɛɛ fana tagara sigi u ka duguw kɔnɔ.


Tes fɔlɔ 4 AKKDC08 - Ayiwa n balimaw, aw ka kan ka - Bible Search\nTes fɔlɔ 3 Tes fɔlɔ 5\nTes fɔlɔ 4\nPɔli ka ladili Ala sago kɛko la\n1Ayiwa n balimaw, aw ka kan ka taama cogo min na aw koo ka sɔrɔ ka diya Ala ye, an y'o yira aw la ka ban. Aw yɛrɛ b'o kɛra ka ban, nga an b'aw daali kosɔbɛ tugu an Matigi Yezu tɔgɔ la ko aw ka taga ɲa ka dɔ fara o kan.\n2An y'aw ladi koo minw na Matigi Yezu barika la, aw be olu lɔn. 3Ala be min fɛ, o ye aw dusu saniyako ye, aw kana kakalaya kɛ. 4Aw kelen kelen bɛɛ ka to n'aw muso ye cogo bɛnnin na Ala ɲakɔrɔ ani ka kɛ mɔgɔsɔbɛw ye. 5Aw kana aw yɛrɛ to nigɛjugu bolo i n'a fɔ Alalɔnbaliw b'a kɛ cogo min na. 6Mɔgɔ si kan'a tɔɲɔgɔn namara o koo la k'a hakɛ ta fana. Bari Matigi b'o koo sifa nunu juru sara, i n'a fɔ an delila k'a fɔ ka gwɛlɛya aw ye cogo min na. 7Ala m'an wele kakalaya kama, nga a y'an wele ka kɛ mɔgɔ senumanw le ye. 8O le y'a to ni mɔgɔ min ma sɔn o ladili ma, o tigi ma ban mɔgɔ ka kuma na, nga a banna Ala le la, min b'a ka Nii Senuman d'aw ma.\n9Kuun t'a la tugu ka sɛbɛ ci aw ma ɲɔgɔnkanuko la, bari aw y'o dege ka ban Ala barika la. 10Aw b'o la aw balimaw faan fɛ, minw be Maseduwani mara bɛɛ la. Nga an b'a ɲini aw fɛ ko aw ka dɔ fara a kan tugu. 11Aw ka jija ka hɛrɛ ɲini, aw ka janto aw yɛrɛ ka koow la, ani ka baara kɛ aw yɛrɛ ma, i n'a fɔ an tun y'a ɲini aw fɛ cogo min na, 12janko aw taamacogo ka bɛn mɔgɔ wɛrɛw cɛma waasa olu k'aw tɔgɔɲuman fɔ. O la, aw tena kɛ mɔgɔ si ka doni ye.\nSuuw ka kununko\n13N balimaw, mɔgɔ minw sara, an t'a fɛ aw ka to olu ka koo lɔnbaliya la, waasa aw dusu kana kasi i n'a fɔ mɔgɔ tɔw, jigi te minw fɛ. 14N'an lanin b'a la tiɲɛ na ko Yezu sara ka kunun, o cogo la mɔgɔ minw sara k'u jigi lanin to Yezu kan, Ala bena olu kunun fana u ka to ni Yezu ye. 15An be min fɔ aw ye, an y'o sɔrɔ Matigi ka kuma na. An minw bena to na fɔɔ ka taga se Matigi ka kɔsegi ma, mɔgɔ minw sara, an tena kɔn ka taga olu ɲa. 16Ni sira dira, mɛlɛkɛ kuntigi ka pɛrɛnkan fɛ ani Ala ka buru kaan fɛ, Matigi yɛrɛ bena bɔ sankolo la ka jigi. O tuma na, mɔgɔ minw tun lara Krista la ka sɔrɔ ka sa, olu be kunun fɔlɔ. 17- O kɔ, an minw tora nii na, an bena kori ka kɔrɔta ɲɔgɔn fɛ ni olu ye sankaba kan ka taga Matigi kunbɛn. An bena to n'a ye tuma bɛɛ. 18Aw ka to ka ɲɔgɔn jigi tugu n'o kuma ye.


Mat 15 AKKDC08 - O kɔ, *Fariziɲɛ ni sariya karamɔgɔ dɔw - Bible Search\nYezu ni landako\n1O kɔ, *Fariziɲɛ ni sariya karamɔgɔ dɔw bɔra Zeruzalɛmu ka na Yezu ɲininga ko: 2«Mun na i ka kalandenw te an faaw ka landa bato? Bari u be dumuni kɛ n'u te u tigɛ ko ka ɲa.» 3Yezu y'olu ɲininga fana ko: «Aw do, mun na aw be Ala ka sariya cɛn aw ka landaw kosɔn? 4- Bari Ala y'a fɔ ko i k'i baa n'i faa boɲa, ko ni mɔgɔ min y'a faa, walima a baa nɛni, k'o tigi ka kan ka faga. 5Nga aw b'a fɔ ko ni mɔgɔ dɔ y'a fɔ a faa, walima a baa ye ko ale tun ka kan k'a dɛmɛ ni fɛɛn min ye, ko a y'o di Ala ma, 6a kɛra ten wajibi tɛ o tigi ma k'a faa n'a baa dɛmɛ tugu. Aw be Ala ka kuma kɛ kumafu ye aw ka landaw kosɔn. 7Filakanfɔ nunu! Ezayi ye kirayakuma min fɔ aw ka koo la, o bɛnna kosɔbɛ. A ko:\n8- ‹Mɔgɔ nunu be ne boɲa u daa dama le la,\n9U be ne bato gwansan,\no ye adamadenw ka sariyaw dama le ye.› »\nFɛɛn min be se ka mɔgɔ nɔgɔ\n10Yezu ye jama wele k'a fɔ u ye ko: «Aw k'aw tulo malɔ ka n ka kuma faamu. 11A ma kɛ i n'a fɔ ko mɔgɔ be fɛɛn min dumu, o le b'a nɔgɔ, nga a kɔnɔnako le b'a nɔgɔ.» 12A ka kalandenw gwɛrɛla a la k'a fɔ a ye ko: «I m'a lɔn ko i ka kuma nin digira *Fariziɲɛw na k'u hakili ɲagami wa?» 13Yezu y'u jaabi ko: «Ne Faa min be sankolo la ma yiri o yiri tutu, olu bena bɔn ka bɔ yen. 14- Aw y'u ye k'u to yen, fiɲɛntɔw lo. Ni fiɲɛntɔ ye a tɔɲɔgɔn ka bere minɛ, u fila bɛɛ bena kori ka ben dingɛ kɔnɔ.» 15Piyɛri ye kuma ta, k'a fɔ Yezu ye ko: «Talen nin kɔrɔ fɔ an ye.» 16Yezu y'a fɔ u ye ko: «Aw fana ye hakilitanw ye halibi wa? 17Aw m'a lɔn ko mɔgɔ be fɛɛn o fɛɛn don a daa la, k'o be don a kɔnɔ na, o kɔ, a be taga o fili banakɔ wa? 18- Nga mɔgɔ daa be fɛɛn min fɔ, o be bɔ a dusu la le. Olu le be mɔgɔ nɔgɔ. 19Bari miiriyajuguw be bɔ mɔgɔ dusu le la, ani mɔgɔfaga, ni ɲamɔgɔya, kakalaya, soɲali, galontigɛ, ani nɛnili. 20O koo nunu le be mɔgɔ nɔgɔ, nga ka dumuni kɛ n'i ma i tigɛ ko, o te mɔgɔ nɔgɔ.»\nLonanmuso dɔ ka denmuso kɛnɛyako\n21Yezu bɔra o yɔrɔ la ka taga Tiri ni Sidɔn mara la. 22Muso dɔ tun b'o yɔrɔ la, zuwifu tun tɛ. Ale nana Yezu fɛ ka pɛrɛn ko: «Dawuda dencɛ, makari ne la Matigi, ne denmuso tɔɔrɔnin lo kosɔbɛ, jina b'a la.» 23Nga Yezu m'a jaabi. A ka kalandenw gwɛrɛla a la k'a daali ko a ka muso nin ɲafilɛ, ko n'o tɛ, a be tugura u kɔ n'a ka mankan ye. 24Yezu y'a fɔ ko: «Ne cira Isirayɛlidenw dama ma, minw be i n'a fɔ saga tununinw.» 25Nga muso nin nana a kunbiri gwan Yezu kɔrɔ k'a fɔ ko: «Matigi, n dɛmɛ.» 26Yezu y'a jaabi ko: «A daganin te ka denmisɛnw ka dumuni ta k'a di wuludenninw ma.» 27Muso y'a fɔ Yezu ye ko: «O ye tiɲɛ ye Matigi, nga wulutigi ka dumuni murumuru minw be ben, wuluw b'o dumu.» 28Yezu y'a fɔ a ye ko: «Muso, i lara ne la kosɔbɛ. I be min fɛ, o ka kɛ i ye.» O waati kelen na, a denmuso kɛnɛyara.\nYezu be mɔgɔw kɛnɛya Galile\n29Yezu bɔra o yɔrɔ la ka taga Galile baa daa la. A yɛlɛla kulu dɔ kan ka sigi yen. 30Jamaba tun nan'a fɛ n'u ka banabagatɔw ye. O banabagatɔ dɔw tun ye senkelenninw ye, ni fiɲɛntɔw, ani murukuw, ni bobow, ani banabagatɔ sifa wɛrɛw. U tun be na n'u ye Yezu fɛ, n'a b'o kɛnɛya. 31Mɔgɔw y'a ye ko bobow be kumana, ni murukuw be kɛnɛyara, ani senkelenninw be taamana ka ɲa, ni fiɲɛntɔw be yeli kɛra, u kabakoyara kosɔbɛ, fɔɔ u y'a daminɛ ka Isirayɛli ka Ala tanu.\nYezu be dumuni di mɔgɔ waa naani ma\n(Mar 8.1-10; Mat 14.13-21)\n32Yezu y'a ka kalandenw wele k'a fɔ u ye ko: «Jama nin hinɛ be ne la, bari, u be ni ne ye, a tile saba ye bii ye, foyi t'u fɛ k'a dumu. N t'a fɛ ka sira d'u kɔngɔtɔman, u barika bena dɛsɛ sira la.» 33Kalandenw y'a ɲininga ko: «Anw bena se ka dumuni sɔrɔ yɔrɔ jumɛn kongokolon nin kɔnɔ ka jama nin ɲɔgɔn fa?» 34A y'u ɲininga ko: «Burukun joli le b'aw fɛ?» U ko burukun wolonwula ni jigɛmisɛn damani. 35A y'a fɔ jama ye k'u ka sigi duguma. 36A ye burukun wolonwula ni jigɛ nunu ta ka barika la Ala ye k'o karikari k'o di kalandenw ma, olu y'o tilan jama ye. 37Mɔgɔw ye dumuni kɛ fɔɔ ka fa, u ye dumuni tɔɔ cɛ ka segi wolonwula fa n'a ye. 38Mɔgɔ minw y'o dumuni kɛ, cɛɛw dama tun ye mɔgɔ waa naani ye, musow ni denmisɛnw ma jati. 39Yezu ye sira di ka ban jama ma waati min na, a donna kurun kɔnɔ ka taga Magadan mara la.


Bɔk 6 AKKDC08 - Masaba y'a fɔ Musa ye ko: «Ne bena min - Bible Search\nBɔk 5 Bɔk 7\n1Masaba y'a fɔ Musa ye ko: «Ne bena min kɛ Ezipiti masacɛ la, i bena o ye sisan. Ne bolo barikaman sababu la, a bena sɔn Isirayɛlidenw ka taga. Ne bolo barikaman sababu la, a yɛrɛ bena u gwɛn ka bɔ a ka jamana kɔnɔ.»\nMasaba be layidu ta Musa ye\n2- Ala y'a fɔ Musa ye tugu ko: «Ne ye Masaba ye. 3Ne ye n yɛrɛ yira Ibrayima ni Isiyaka ni Yakuba la ka tɔgɔ min fɔ u ye, o ye Setigi Ala ye. Nga ne ma n yɛrɛ yira u la k'a fɔ ko ne tɔgɔ ko Masaba. 4Ne ye layidu ta u ye ko ne bena Kanaan jamana d'u ma, u tun siginin be lonanya la min kɔnɔ. 5Sisan, ne ye Isirayɛlidenw ŋunakan mɛn jɔnyabaara la, Ezipitikaw b'o bila min na. Ayiwa, ne ye n hakili jigi n ka layidu la. 6O la, i k'a fɔ Isirayɛlidenw ye ko ne le ye Masaba ye. Ne bena aw bɔ Ezipitikaw ka fanga kɔrɔ, ne bena aw bɔsi ka bɔ u ka jɔnya la. Ne bena u ɲaa gwan kosɔbɛ k'aw kisi ni sebagaya ye. 7Ne bena aw kɛ ne ka mɔgɔw ye, ne bena kɛ aw ka Ala ye. Aw ben'a lɔn ko ne ye Masaba ye, aw ka Ala, ko ne le ye aw bɔ Ezipitikaw ka fanga kɔrɔ. 8Ne ye layidu ta ko ne bena jamana min di Ibrayima ni Isiyaka ani Yakuba ma, ne bena taga n'aw ye o jamana nin kɔnɔ k'a di aw ma a ka kɛ aw ta ye. Ne ye Masaba le ye.»\n9Musa y'o kuma fɔ Isirayɛlidenw ye, nga u ma mɛnni kɛ a fɛ bari u fari tun fagara u ka jɔnyabaara juguya kosɔn.\n10Masaba y'a fɔ Musa ye ko: 11«Ta'a fɔ Ezipiti masacɛ ye ko a k'a to Isirayɛlidenw ka bɔ a ka jamana na ka taga.»\n12Nga Musa y'a fɔ Masaba ye ko: «Ni Isirayɛlidenw yɛrɛ ma sɔn ka mɛnni kɛ ne fɛ, Ezipiti masacɛ bena mɛnni kɛ ne fɛ cogo di? Ne fana do te se kuma na kosɔbɛ.»\n13Masaba kumana Musa ni Arɔn fɛ tugu Isirayɛlidenw ni Ezipiti masacɛ ka koo la, k'a fɔ ko u ka bɔ ni Isirayɛlidenw ye Ezipiti jamana kɔnɔ.\nMusa ni Arɔn buruju\n14Isirayɛlidenw ka gwatigiw tɔgɔ filɛ nin ye:\nIsirayɛli dencɛ fɔlɔ Urubɛn dencɛw ye: Anɔki ni Palu ni Ɛsirɔn ani Karimi. Urubɛn ka fadenyabolow bɔra olu le la.\n15Simeyɔn dencɛw ye: Yemuyɛli ni Yamɛn, ani Owadi ni Yakɛn, ni Sowari ani kanaanmuso dencɛ Sayuli. Simeyɔn ka fadenyabolow bɔra olu le la.\n16- Levi dencɛw n'u kɔmɔgɔw tɔgɔw filɛ nin ye: Gɛrisɔn ni Keyati, ani Merari. Levi sii kɛra saan kɛmɛ ni bi saba ni wolonwula ye. 17Gɛrisɔn dencɛw ye Libini ni Simeyi ye. Fadenyabolow bɔra olu la fana. 18Keyati dencɛw ye Amuramu ni Yiseyari ni Eburɔn ani Uziyɛli ye. Keyati sii kɛra saan kɛmɛ ni bi saba ni saba ye. 19Merari dencɛw ye Maali ni Musi ye. Levi ka fadenyabolow bɔra olu le la ka kɛɲɛ n'u ka burujuw ye.\n20Amuramu y'a faa dɔgɔmuso Yokɛbɛdi furu, ale ye Arɔn ni Musa wolo. Amuramu sii kɛra saan kɛmɛ ni bi saba ni wolonwula ye. 21Yiseyari dencɛw ye: Kore ni Nɛfɛgi ani Zikiri ye. 22Uziyɛli dencɛw ye: Misayɛli ni Elisafan ani Sitiri ye.\n23Arɔn ye Aminadabu denmuso Elizabɛti furu, Naasɔn balimamuso tun lo. Elizabɛti ye Nadabu ni Abiyu ni Eleyazari ani Itamari wolo Arɔn ye.\n24Kore dencɛw ye: Asiri ni Ɛlikana ani Abiyasafu ye. Kore ka fadenyabolow bɔra olu le la.\n25Arɔn dencɛ Eleyazari ye Putiyɛli denmuso dɔ furu, ale ye Pinasi wolo a ye.\nLevi ka fadenyabolow bɔra olu le la.\n26Masaba y'a fɔ Arɔn ni Musa le ye k'u ka bɔ ni Isirayɛlidenw ye Ezipiti jamana kɔnɔ, ka kɛɲɛ n'u ka gwatigiw ye. 27Olu le kumana Ezipiti masacɛ fɛ, janko ka bɔ ni Isirayɛlidenw ye Ezipiti. O Musa ni Arɔn kelen kelen tun lo.\nAla be segi a ka layidu kan\n28Masaba kumana Musa fɛ Ezipiti jamana na tuma min na, 29a y'a fɔ a ye ko: «Ne ye Masaba ye. Ne be min fɔ i ye, i k'o bɛɛ fɔ Ezipiti masacɛ ye.» 30Nga Musa y'a fɔ Masaba ye ko: «Ne te se kuma na, masacɛ bena mɛnni kɛ ne fɛ cogo di?»


Sam fɔlɔ 2 AKKDC08 - Annɛ ye Ala daali k'a fɔ ko: «Ne - Bible Search\nSam fɔlɔ 1 Sam fɔlɔ 3\nSam fɔlɔ 2\nAnnɛ be Ala tanura\n1- Annɛ ye Ala daali k'a fɔ ko:\n«Ne dusu diyara Masaba barika la,\nMasaba ye n kuun kɔrɔta.\nFɔta sɔrɔla ne fɛ ne jugu ye,\nbari ne be nisɔndiya i ka dɛmɛli kosɔn.\n2Masaba ɲɔgɔn tɛ,\ndɔwɛrɛ te yen e kɔ.\nDogoyɔrɔ wɛrɛ te yen ni e tɛ,\nan ka Ala.\n3Aw kana yɛrɛboɲakuma fɔ tugu,\nwansokuma kana bɔ aw daa la tugu.\nMasaba ye Ala ye, a be koo lɔn,\nale lo be kɛwaliw filɛ.\n4Kɛlɛdenw ka kalaw karila,\nbarikatanw ye fanga sɔrɔ tuguni.\n5Kɔngɔ tun te mɔgɔ minw na,\nolu be baara kɛ dumuni kosɔn.\nKɔngɔ tun be mɔgɔ minw na,\nolu be lafiɲɛ na.\nMuso min tun te deen sɔrɔ,\nale ye deen wolonwula wolo,\nmin tun ye deen caaman sɔrɔ,\nale te foyi sɔrɔla tugu.\n6Masaba le b'a kɛ mɔgɔ be sa,\nale lo be mɔgɔ to nii na fana,\nale lo sababu la mɔgɔ be taga lahara,\nale fana le b'u bɔ yen.\n7Ale lo be mɔgɔ kɛ fantan ye,\nale fana le be mɔgɔ kɛ fɛntigi ye.\nAle lo be mɔgɔ majigi,\nale fana le b'a kuun kɔrɔta.\n8Ale lo be dɛsɛbagatɔ wili ka bɔ duguma,\na be fantan sama ka bɔ ɲamaɲama la,\nka sigiyɔrɔ d'u ma mɔgɔbabaw cɛma,\nka masasigilan nɔɔrɔman kɛ u niyɔrɔ ye.\nDugukolo ye Masaba ta ye,\nale lo y'a juu sigi a ka tutunanw kan.\n9A ben'a ɲasiranbagaw kɔlɔsi,\nnga mɔgɔjuguw bena sa dibi kɔnɔ.\nBari mɔgɔ te see sɔrɔ a yɛrɛ fanga barika la.\n10Minw ye Masaba juguw ye,\nolu bena halaki,\nk'a to sankolo la,\na b'a to saan be pɛrɛn u kama.\nA bena diɲɛ bɛɛ kiti.\nA ye mɔgɔ min sigi masaya la,\na be fanga di ale ma,\na ye masacɛ min woloma,\na be barika don ale la.»\n11O kɔ, Ɛlikana kɔsegira ka ta'a ka soo Arama. Samuyɛli tora ka baara kɛ Masaba ye sarakalasebaga Eli gɛrɛfɛ.\nEli ka deenw ka koo\n12Eli ka deenw tun ye mɔgɔkolonw ye. U tun te Masaba lɔn. 13Sarakalasebaga nunu tun be fɛɛn min kɛ jama la, o filɛ: Ni mɔgɔ min tagar'a ka begɛn saraka bɔ, n'a b'a sogo tobira tuma min na, sarakalasebaga ka baaraden tun be na ni kuru ye min ɲiin ye saba ye a bolo, 14k'a don daga kɔnɔ. Kuru nin mana bɔ ni sogo o sogo ye, o be kɛ sarakalasebaga ta ye. Isirayɛliden minw bɛɛ tun be taga Silo, u tun be to k'o le kɛ olu la. 15Ka fara o kan, waati dɔ u yɛrɛ te sogo nin tulu jɛni fɔlɔ. Mɔgɔ min nana saraka bɔ, sarakalasebaga ka baaraden be n'a fɔ ale ye ko a ka sarakalasebaga niyɔrɔ d'a ma u be ta'a wusu. Ko a t'a ka sogo tobinin fɛ, fɔɔ sogo kɛnɛman. 16Ni o tigi y'a fɔ a ye ko a ka kɔnɔni kɛ u be sogo nin tulu jɛni fɔlɔ, a b'a fɔ ko ayi, ko a k'a di sisan, ko n'o tɛ, ale ben'a bɔ fanga la. 17Eli ka deen nunu tun be to ka hakɛ kɛ Masaba faan fɛ kosɔbɛ, bari u tun b'a ka saraka bɔko mafiɲɛya ten.\nSamuyɛli be baara kɛra Ala ye\n18Samuyɛli kɔni, ale tora ka baara kɛ Masaba ye. Sarakalasefani tun be deen nin kaan na, min dilanna ni jeseɲuman ye. 19Deen nin bamuso tun be to ka forocadennin kalan, ka n'a d'a ma saan o saan n'a cɛɛ be n'a ka sanyɛlɛma saraka bɔ tuma min na. 20Eli tun be to ka duba kɛ Ɛlikana n'a muso ye ko: «Masaba k'a kɛ i be deen wɛrɛw sɔrɔ muso nin fɛ, janko u ka se ka to i deen nin nɔɔ na i ye min di Masaba ma.» O kɔ, u be kɔsegi ka taga soo. 21Masaba ye koɲuman kɛ Annɛ ye: A ye kɔnɔw ta ka dencɛman saba ni denmuso fila wolo. Kanbelennin Samuyɛli tun be boɲana ka taga, Masaba ɲakɔrɔ. 22Eli tun kɔrɔla kosɔbɛ. A deenw tun be koo minw kɛ Isirayɛlidenw bɛɛ la, a tun y'o mɛn. A tun y'a mɛn fana ko u tun be to ka la ni musow ye minw tun be baara la Ɲɔgɔnkunbɛn fanibugu daa la. 23A y'a fɔ u ye ko: «Mun na aw be nin kɛ? Ne y'aw ka kɛwalijugu mɛn mɔgɔw bɛɛ fɛ. 24N deenw, ne be fɛɛn min mɛnna Masaba ka jama fɛ, o ma ɲi. Aw k'o dabila. 25Ni mɔgɔ dɔ y'a tɔɲɔgɔn hakɛ ta, Ala le b'o ɲanabɔ. N'a do ye Masaba hakɛ ta, jɔn le bena sabali kɛ a la?» U ma sɔn ka mɛnni kɛ u faa fɛ, bari Masaba tun b'a fɛ k'u faga. 26- Kanbelennin Samuyɛli tun be boɲa ka taga ɲa, a koo tun ka di Masaba ni mɔgɔw ye.\nEli ka soo halakiko be fɔ a ye\n27Ala ka mɔgɔ dɔ nana Eli fɛ k'a fɔ a ye ko: «Masaba y'a fɔ ko ale tun m'a yɛrɛ yira aw bɛma ka somɔgɔw la wa? O y'a sɔrɔ u tun be Ezipiti masacɛ ka fanga kɔrɔ Ezipiti. 28- Ko ale y'a woloma k'a bɔ Isirayɛlidenw bɛɛ cɛma janko a ka kɛ ale ka sarakalasebaga ye, ka to ka yɛlɛ ale ka sarakabɔyɔrɔ kan, ka wusulan jɛni, ani ka sarakalasebagaw kuntigi ka fani don a ɲakɔrɔ. Ko ale ye Isirayɛlidenw ka sarakasogo jɛnita bɛɛ d'a ma. 29Ko mun na aw be ale ka sarakaw n'a ka saraka jɛnita mafiɲɛya, a ye min latigɛ k'o ka kɛ ale ka soo kɔnɔ. Ani ko mun le y'a to e b'i deenw boɲa ka tɛmɛ ale kan, bari aw boɲana ale ka jama Isirayɛli ka sarakaw barika la. 30O le y'a to Masaba, Isirayɛli ka Ala y'a fɔ fana ko ale tun ko i ka soo n'i bɛma ka somɔgɔw bena to ka baara kɛ ale ɲakɔrɔ tuma bɛɛ. Nga sisan a y'a fɔ k'o miiriya yɔrɔ ka jan ale la! Bari a ko mɔgɔ min b'ale boɲa, ale fana b'o tigi le boɲa, nga mɔgɔ min b'ale dɔgɔya, ale fana b'o tigi dɔgɔya. 31A y'a fɔ fana ko waati dɔ la, ko ale bena i bolo n'i bɛma ka somɔgɔw bolo bɔ, fɔɔ mɔgɔkɔrɔba tena sɔrɔ i ka soo kɔnɔ tugu. 32Ko i bena gwɛlɛya sɔrɔ i ka soo kɔnɔ. Ale bena hɛrɛ kɛ Isirayɛlidenw ye, nga mɔgɔkɔrɔba si tena sɔrɔ i ka soo kɔnɔa tugu abada. 33Ko ale bena i kɔmɔgɔ dɔ to a ka sarakabɔyɔrɔ gɛrɛfɛ, janko a ka to ka fa keliya ni nisɔngoya la. Nga i ka somɔgɔ si tena kɔrɔ ka sɔrɔ ka sa.\n34- «Ko i deen fila bena kori ka sa loon kelen, o ye Ofini ni Pinasi ye, o le bena kɛ taamasiɲɛ ye i fɛ ko kuma nin ye tiɲɛ ye. 35Ko ale ben'a ka sarakalasebaga ɲanaman sigi, k'o tigi ben'a dusulako n'a diyanakow kɛ, ko ale ben'a ka soo sabati, ani k'a to a be baara kɛ ale ka mɔgɔ wolomanin ɲakɔrɔ tuma bɛɛ. 36Ko i ka kɔmɔgɔ minw mana to yen, olu bɛɛ bena na u kunbiri gwan o tigi ɲakɔrɔ, janko a ka warigwɛ deen kelen ni dumuni dɔɔni sɔrɔ. A ben'a fɔ o tigi nin ye ko a ka sabali k'ale don sarakalasebaara la, janko a ka se k'a daladumuni sɔrɔ.»


Ntalen, ɛrɛzɛnforo baarakɛlaw koo la| Yezu ka ɲɛnamaya\nNtalen, ɛrɛzɛnforo baarakɛlaw koo la\nSƐNƐKƐLA MINW YE “KƆMƆGƆW” YE OLU KƐRA “ƝAMƆGƆW” YE\nA ma mɛɛn, Yezu tun y’a fɔ a lamɛnbagaw ye Pere mara la ko: “Ɲamɔgɔ caaman bena kɛ kɔmɔgɔw ye, kɔmɔgɔ caaman bena kɛ ɲamɔgɔw ye.” (Matiyo 19:30). Sisan walisa k’a ka kumaw ɲɛfɔ, a ye ntalen dɔ la sɛnɛkɛlaw koo la minw be ɛrɛzɛnforo kɔnɔ. A ko:\n“Sankolo masaya bɔnin be forotigi dɔ fɛ. A bɔra sɔgɔma joona ko a be sɛnɛkɛlaw ta k’u ci a ka foro kɔnɔ. A kɔnna ka minw sɔrɔ, a bɛnna n’olu ye ko a bena warigwɛ deen kelen d’u ma tile kɔnɔ, min ye tile kelen baara sara ye, ka sɔrɔ k’u ci a ka foro la. Tile gwanna dɔɔni, forotigi bɔra tugu ka dɔ wɛrɛw siginin ye yiriba kɔrɔ, u tun te baara la. A y’a fɔ olu fana ye ko: ‘Aw ye taga ne ka foro la ka baara kɛ, ni tile banna, ne bena aw sara.’ Olu tagar’a ka foro la. Tilefɛ, forotigi nin bɔra tugu ka mɔgɔ dɔw sɔrɔ, [minw] te baara la, tile sumana dɔɔni, a ye dɔ wɛrɛw sɔrɔ fana, k’u bɛɛ ci a ka foro la. Tile banna tuma min na, a ye mɔgɔ dɔ wɛrɛw ye tugu minw tun te baara la. A y’a fɔ olu ye ko: ‘Mun n’aw ye tile bɛɛ ban yan n’aw ma taga baara la?’ U y’a jaabi k’u ma baara sɔrɔ mɔgɔ si fɛ. A y’a fɔ olu ye k’u ka taga baara kɛ ale ka foro la.”—Matiyo 20:1-7.\nN’a sɔrɔ Yezu lamɛnbagaw be miiri Jehova Ala koo lo la tuma min na Yezu kumana “Sankolo masaya” ni “forotigi” koo la. Bibulu b’a fɔ ko Jehova be i n’a fɔ forotigi, ɛrɛzɛnforo be min fɛ. O ɛrɛzɛnforo ye Israɛldenw tagamasiɲɛ lo ye (Zaburuw 80:9, 10; Ezayi 5:3, 4). Mɔgɔ minw be Musa ka sariya kɔrɔ, olu be i n’a fɔ ɛrɛzɛnforo baarakɛlaw. Nka, Yezu tɛ kumana koo tɛmɛninw na, a be kumana a ka wagati koo lo la.\nDiinan kuntigiw, i n’a fɔ Fariziɲɛw, ka ɲi ka baara kɛ Ala ye tuma bɛɛ. U be i n’a fɔ mɔgɔ minw ye baara kɛ tile kuru bɛɛ kɔnɔ. U jigi b’a la ka sara dafanin sɔrɔ, o min ye warigwɛ kelen ye, o kɔrɔ tile kelen sara.\nOlu fɛ, Yahutu tɔɔw tɛ baara kɛ Ala ye bɛrɛbɛrɛ. U b’u jati i n’a fɔ sɛnɛkɛla minw be baara kɛ Ala ka ɛrɛzɛnforo kɔnɔ tuma kelen kelen. Yezu ka ntalen na, o Yahutuw lo ye sɛnɛkɛla wɛrɛw ye, forotigi ye minw weele tuma min na “tile gwanna dɔɔni” (9h tuma). A ye dɔ wɛrɛw weele midi tuma, 3h tuma, ani wulafɛ 5h tuma.\nCɛɛw ni muso minw be tugu Yezu kɔ, diinan kuntigiw fɛ, olu ‘danganin’ lo (Zan 7:49). Mun na do? Sabu u y’u ka ɲɛnamaya fanba kɛ jɛgɛminɛ ani sɛnɛkɛ la. O n’a t’a bɛɛ, saan 29, ɔkutɔburu fan fɛ, “forotigi” ye Yezu ci k’o mɔgɔ majigininw weele u ka kɛ Krista ka kalandenw ye walisa ka baara kɛ Ala ye. Yezu ka ntalen na, olu lo ye mɔgɔ ‘labanw’ ye minw weelela baara la tile bannin kɔ, 5h tuma.\nYezu y’a ka ntalen kuncɛ ko: “Baara jigira tuma min na, forotigi y’a fɔ a ka baarakuntigi ye ko a ka baarakɛla nunu wele k’u ka sara d’u ma, k’a daminɛ minw tagara laban na fɔɔ ka taga bila fɔlɔ taw ma. Mɔgɔ minw tagara o y’a sɔrɔ tile banna, olu gwɛrɛla, a ye warigwɛ deen kelen kelen di olu bɛɛ ma. Mɔgɔ minw tagara sɔgɔmadafɛ, olu nana gwɛrɛ. U tun b’a miiri k’u bena sɔrɔli kɛ ka tɛmɛ dɔ nunu kan. Nga u kelen kelen bɛɛ ye warigwɛ deen kelen kelen le sɔrɔ. Olu y’u ka sara minɛ tuma min na, u tun be ŋunuŋunu forotigi kama. U tun b’a fɔra ko: ‘Nunu nana kɔfɛ, u yɛrɛ ma tile kelen baara kɛ ani u ma sigɛn i n’a fɔ anw. U ye baara kɛ waati dɔɔni dɔrɔn. Ele y’u ka sara kɛ kelen ye n’an ta ye.’ Forotigi y’a fɔ u kelen ye ko: ‘N teri, ne ma i tɔɲɔ. An tun ma bɛn a la ko ne bena i sara ni warigwɛ deen kelen ye wa? E k’i ka sara minɛ ka tɛmɛ ka bɔ yan. Mɔgɔ minw tagara baara la kɔfɛ, ne bena e ka sara ɲɔgɔn di olu bɛɛ ma. O tuma na, ne man kan ka n sago kɛ ni n ka wari ye wa, walima ne ye koɲuman min kɛ, o ɲagoya le b’i la?’ Yezu tilara k’a fɔ ko: ‘O cogo kelen la, kɔmɔgɔw bena kɛ ɲamɔgɔw ye, ani ɲamɔgɔw bena kɛ kɔmɔgɔw ye.’”—Matiyo 20:8-16.\nN’a sɔrɔ Yezu ka kumaw y’a ka kalandenw kabakoya. Yahutuw ka diinan kuntigi minw b’a miiri k’olu ye “ɲamɔgɔw” ye, kɔrɔ juman na olu bena kɛ “kɔmɔgɔw” ye? Kɔrɔ juman na Yezu ka kalandenw bena kɛ “ɲamɔgɔw” ye?\nFariziɲɛw ni tɔɔw b’a miiri ko Yezu ka kalandenw ye “kɔmɔgɔw” ye. Nka, Yezu ka kalandenw lo bena kɛ “ɲamɔgɔw” ye ani ka sara dafanin sɔrɔ. Yezu sanin kɔ, Ala bena ban Israɛl siya la ani ka jama kura sugandi, o min be weele ko “Ala ka Israɛl.” (Galatikaw 6:16, ABM; Matiyo 23:38). Zan Batizelikɛla kumana o jama koo la tuma min na a y’a fɔ ko mɔgɔw bena batize ni hakili senu ye. Mɔgɔ minw tun ye “kɔmɔgɔw” ye, olu lo tun bena kɔn ka batize o cogo la. Ani, u tun bena nɛɛma sɔrɔ ka kɛ Yezu ka seerew ye “fɔɔ ka taga se diɲɛ faan bɛɛ la.” (Kɛwaliw 1:5, 8; Matiyo 3:11). Yɛlɛmaniba min tun bena kɛ, n’a sɔrɔ Yezu ka kalandenw y’o faamu. N’o lo, u y’a faamu ko diinan kuntigiw bena kɛ “kɔmɔgɔw” ye ani n’a sɔrɔ u bena olu kɔniya kosɔbɛ.\nMun na a bɛnnin lo an k’a miiri ko Jehova lo ye ɛrɛzɛn “forotigi” ye? Jɔn lo ye “sɛnɛkɛlaw” ye?\nYezu kumana yɛlɛmaniba juman lo koo la ntalen nin na?\nO yɛlɛmaniba bena kɛ tuma juman?\nA ci dɔ ma A ci dɔ ma Ntalen, ɛrɛzɛnforo baarakɛlaw koo la\njy sap. 97 ɲɛɛ 226-227


Zoz 10 AKKDC08 - Zeruzalɛmu masacɛ Adonisedɛki y'a mɛn - Bible Search\nZoz 9 Zoz 11\nKɛlɛba min kɛra Gabaŋɔn\n1Zeruzalɛmu masacɛ Adonisedɛki y'a mɛn ko Zozuwe ye Ayi minɛ k'a halaki pewu, ko a tun ye Zeriko n'a masacɛ kɛ cogo min na, ko a fana ye Ayi n'a masacɛ fana kɛ ten, ani ko Gabaŋɔnkaw bɛnna ni Isirayɛlidenw ye ani ko u be u cɛma. 2A n'a ka mɔgɔw siranna kosɔbɛ, bari Gabaŋɔn dugu tun ka bon i n'a fɔ masadugu, a tun ka bon ni Ayi ye, a kɔnɔ mɔgɔw bɛɛ tun ye cɛfariw ye. 3O la, Zeruzalɛmu masacɛ Adonisedɛki ye ciden bila k'a fɔ Eburɔn masacɛ Owamu ye, ani Yarimuti masacɛ Piramu, ni Lakisi masacɛ Yafiya, ani Egilɔn masacɛ Debiri ye ko 4u ka na ale fɛ, janko ka jɛn ka Gabaŋɔn kɛlɛ, ko bari u bɛnna ni Zozuwe ni Isirayɛlidenw ye. 5Amoriw ka masacɛ duuru nunu, minw ye Zeruzalɛmu masacɛ, ni Eburɔn ta, ni Yarimuti ta, ani Lakisi ta, ani Egilɔn ta, olu ye ɲɔgɔn lajɛn n'u ka kɛlɛdenw bɛɛ, ka taga Gabaŋɔn datugu, k'a daminɛ ka to k'a kɛlɛ.\n6Gabaŋɔnkaw ye cidenw bila ka ta'a fɔ Zozuwe ye Giligali ko: «Kana e ka baaradenw to u kelen, na joona k'an kisi! An dɛmɛ, bari amoriw ka masacɛ minw bɛɛ be kuluyɔrɔw la, olu ye ɲɔgɔn lajɛn an kama.» 7Zozuwe wilila Giligali ka taga, ale n'a ka kɛlɛdenw bɛɛ ani cɛfariw bɛɛ.\n8Masaba y'a fɔ Zozuwe ye ko: «Kana siran u ɲa fewu, bari ne y'u don i bolo, u si tena se ka lɔ i ɲafɛ.» 9Zozuwe ye suu bɛɛ kɛ taama na ka bɔ Giligali, ka taga bari u la. 10Masaba y'a kɛ amoriw barika dɛsɛra Isirayɛlidenw kɔrɔ, Isirayɛlidenw y'u kɛlɛ ka se u kɔrɔ kosɔbɛ, k'u gwɛn ka bɔ Gabaŋɔn ka tugu u kɔ Bɛtorɔn sira kan ka taga u faga fɔɔ Azeka ni Makeda faan fɛ.\n11K'u to boli la Isirayɛlidenw ɲa, sanbɛrɛbabaw tora ka bɔ Masaba fɛ ka jigi u kan, k'u to Bɛtorɔn jigijigi la fɔɔ ka taga se Azeka. U sara ten, bɛrɛ nunu ye mɔgɔ minw faga, olu cayara ni Isirayɛlidenw ye minw faga ni murujan ye. 12Loon min na Masaba tun ye amoriw don Isirayɛlidenw bolo, Zozuwe y'a fɔ Masaba ye Isirayɛlidenw ɲana ko:\n«Tile, i ka lɔ Gabaŋɔn sanfɛ!\nKalo, i ka lɔ Ayalɔn kɔkɛnɛ sanfɛ!»\n13- A kɛra ten, tile lɔra, kalo fana lɔra, fɔɔ Isirayɛli jama sera k'u dimi bɔ u juguw la. O koo nunu sɛbɛnnin te Mɔgɔtilennin ka sɛbɛ kɔnɔ wa? Tilegwangwan fɛ, tile lɔra. A ma teliya ka don, fɔɔ a ye tile kelen ɲɔgɔn kɛ. 14O loon nin ɲɔgɔn ma ye ka ye, a ɲɔgɔn fana tena ye tugu. O loon na, Masaba ye mɛnni kɛ adamaden fɛ, Masaba le tun be Isirayɛlidenw dɛmɛna kɛlɛ la. 15Zozuwe ni Isirayɛlidenw bɛɛ korila ka kɔsegi ka taga u sigiyɔrɔ la Giligali.\nZozuwe be se masacɛ duuru kɔrɔ\n16Ayiwa, masacɛ duuru nunu bolila ka dogo kuluwo dɔ kɔnɔ Makeda. 17Mɔgɔ dɔw nan'a fɔ Zozuwe ye ko u ye masacɛ duuru nunu dogonin ye kuluwo kɔnɔ Makeda. 18Zozuwe k'u ka kabakuru belebele dɔw kolonkolon k'u ton woo nin daa la ka mɔgɔ dɔw bila olu k'a kɔlɔsi. 19O kɔ, a y'a fɔ u ye ko: «Aw kana lɔ, aw ka taga ɲa k'aw juguw gwɛn, aw k'u kɛlɛ, aw k'u ɲa tigɛ, aw kana u to u be taga don u ka duguw kɔnɔ, bari, Masaba aw ka Ala y'u don aw bolo.» 20Zozuwe ni Isirayɛlidenw y'u kɛlɛ ka se u kɔrɔ k'u faga kosɔbɛ. Mɔgɔ minw sera ka boli olu tagara don u ka cɛfariduguw la. 21O kɔ, jama bɛɛ kɔsegira ka na Zozuwe fɛ u sigiyɔrɔ la Makeda ɲasuma na, mɔgɔ si yɛrɛ ma se ka foyi fɔ Isirayɛlidenw kama.\n22Zozuwe y'a fɔ ko u ka kuluwo nin dayɛlɛ ka masacɛ duuru nunu minɛ ka bɔ n'u ye, ka na n'u ye ale fɛ. 23U y'a kɛ ten, u ye masacɛ duuru nunu bɔ kuluwo kɔnɔ, ka na n'u ye a fɛ, o tun ye Zeruzalɛmu masacɛ ye, ni Eburɔn masacɛ, ani Yarimuti masacɛ, ni Lakisi masacɛ, ani Egilɔn masacɛ ye. 24U nana ni masacɛ nunu ye Zozuwe ɲakɔrɔ tuma min na, a ye Isirayɛlidenw bɛɛ wele. Kɛlɛdenw ɲamɔgɔ minw tun be taama n'a ye, a y'a fɔ olu ye ko: «Aw ye gwɛrɛ ka na aw seen la masacɛ nunu kaan kan.» Olu gwɛrɛla ka na u seen la u kaan kan. 25O kɔ, a y'a fɔ u ye ko: «Aw kana siran, aw jaa kana tigɛ. Aw k'aw jaa gwɛlɛya, ani ka barika don aw yɛrɛ la, bari Masaba bena aw juguw bɛɛ kɛ ten le aw be kɛlɛ la ni minw ye.» 26O kɔ, Zozuwe y'u faga k'u suuw ta k'u dulon yiri duuru kan, k'u dulonnin to yen fɔɔ wulafɛ. 27Wulafɛ, tilekun be ɲini ka don tuma min na, a y'a fɔ ko u k'u suu nunu jigi ka bɔ yiri nunu kan, k'u fili kuluwo nin kɔnɔ, u tun dogora min na. O kɔ, u ye kabakuru belebeleba dɔw ta k'u bila woo nin daa la. Halibi u be yen.\nWorodugu ɲafan duguw minɛko\n28O loon kelen na, Zozuwe ye Makeda dugu minɛ, k'a halaki pewu ni murujan ye. A ye dugu masacɛ halaki, ni dugu mɔgɔw bɛɛ, a ma mɔgɔ si to nii la. A ye Zeriko masacɛ kɛ cogo min na, a ye Makeda masacɛ kɛ ten fana.\n29O kɔ, Zozuwe ni Isirayɛlidenw bɛɛ lajɛnnin bɔra Makeda ka taga Libina, ka kɛlɛ daminɛ ni Libina dugu ye. 30Masaba ye dugu nin don Isirayɛlidenw bolo, n'a ka masacɛ. U ye dugu nin halaki ni murujan ye, dugu nin n'a kɔnɔ mɔgɔw bɛɛ, u yɛrɛ ma mɔgɔ si to nii la. Zozuwe tun ye Zeriko masacɛ kɛ cogo min na, a ye Libina masacɛ fana kɛ ten.\n31Zozuwe ni Isirayɛlidenw bɛɛ bɔra Libina ka taga Lakisi. U tagara sigi dugu nin daa la, k'a daminɛ k'a kɛlɛ. 32Masaba ye Lakisi don Isirayɛlidenw bolo, u sera u kɔrɔ a tile filanan loon. U y'a halaki ni murujan ye ani a kɔnɔ mɔgɔw i n'a fɔ u tun ye Libina kɛ cogo min na. 33O tuma na, Gezɛri masacɛ Oramu tun wilila ka na ko ale bena Lakisikaw dɛmɛ. Zozuwe y'ale n'a ka jama bɛɛ faga, mɔgɔ si ma to nii la.\n34Zozuwe ni Isirayɛlidenw bɛɛ bɔra Lakisi ka taga Egilɔn k'a datugu, k'a daminɛ k'a kɛlɛ. 35U ser'a kɔrɔ o loon kelen nin na yen, u y'a halaki ni murujan ye, dugu nin n'a kɔnɔ mɔgɔw bɛɛ. Zozuwe ye dugu nin halaki pewu o loon kelen nin na i n'a fɔ a tun ye Lakisi kɛ cogo min na.\n36O kɔ, Zozuwe ni Isirayɛlidenw bɛɛ bɔra Egilɔn ka taga Eburɔn, k'a daminɛ k'o kɛlɛ fana. 37U ye dugu nin minɛ, k'a halaki ni murujan ye, ka dugu masacɛ faga. A tun be dugu minw bɛɛ mara, u y'u bɛɛ halaki, u ma mɔgɔ si to nii la. A ye dugu n'a kɔnɔ mɔgɔw bɛɛ halaki pewu i n'a fɔ a tun ye Egilɔn dugu kɛ cogo min na.\n38O kɔ, u bɛɛ tɛmɛna ka taga Debiri dugu kama, u y'a daminɛ k'ale fana kɛlɛ. 39U ye dugu n'a masacɛ minɛ, a tun be dugu minw mara, ka olu minɛ k'u halaki ni murujan ye, k'u kɔnɔ mɔgɔw bɛɛ halaki pewu, Zozuwe ma mɔgɔ si to. A tun ye Libina dugu n'a masacɛ, ni Eburɔn kɛ cogo min na, a fana ye Debiri n'a masacɛ kɛ o cogo kelen na.\n40Zozuwe ye kuluyɔrɔ duguw kɛlɛ k'u bɛɛ minɛ, ani worodugu ɲafan fɛ taw, ni kulujukɔrɔ mara taw, ani yɔrɔjigijigininw taw, n'u masacɛw bɛɛ, k'u faga, a ma foyi to nii la. Fɛɛn minw bɛɛ be ninakili, a ye olu bɛɛ halaki pewu, ka kɛɲɛ ni Masaba ka fɔta ye, Isirayɛli ka Ala.\n41K'a ta Kadɛsi Barineya mara la fɔɔ Gaza, Zozuwe y'o yɔrɔ bɛɛ minɛ, ani Gosɛn mara bɛɛ fɔɔ ka taga se Gabaŋɔn. 42Zozuwe y'o masacɛ nunu, n'u ka maraw bɛɛ minɛ waati kelen bari, Masaba, Isirayɛli ka Ala tun b'a dɛmɛna kɛlɛ la. 43O kɔ, Zozuwe ni Isirayɛlidenw bɛɛ kɔsegira ka na Giligali u sigiyɔrɔ la.


Aze 2 AKKDC08 - Kalo wolonwulanan tile mugan ni - Bible Search\nAze 1 Zak int\n1Kalo wolonwulanan tile mugan ni kelennan loon, Masaba kumana kira Aze barika la ko: 2«A fɔ Salitiyɛli dencɛ Zorobabɛli ye, min ye Zuda mara lasigiden ye, ani Yewosadaki dencɛ Zozuwe sarakalasebagaw kuntigi ye, ani jama tɔɔ minw bɛɛ bɔra jɔnya la ka na ko ne ko: 3- Dawula min tun be ne ka soo nin na fɔlɔ la, aw minw tora sii la, aw la jɔn y'o ye? A be cogo di aw ɲana bii? Kɔni aw t'a jatira fɛɛn nafatan ye dɛ! 4Nga sisan, i jaa gwɛlɛya Zorobabɛli. Ne Masaba le ko ten. Yewosadaki dencɛ Zozuwe, sarakalasebagaw kuntigi, i jaa gwɛlɛya. Jamanadenw, aw bɛɛ k'aw jaa gwɛlɛya. Ne Masaba le ko ten. Aw ka baara kɛ. Bari ne be n'aw ye. Ne Masaba, Setigi le ko ten. 5- Ne tun ye n daa di aw ma ten aw bɔwaati la Ezipiti jamana na. O la do, ka ne ka Nii to aw cɛma, aw kana siran foyi ɲa.»\n6- Bari, Masaba, Setigi ko: «Waati dɔɔni tugu, ne bena sankolo ni dugukolo ɲagami, ka kɔgɔji ni dugukolo ɲagami. 7Ne bena siyaw bɛɛ ɲagami, u ka nafolow bena yɛlɛma ka na yan. Ne bena nɔɔrɔ la soo nin kan. Ne Masaba, Setigi le ko ten. 8Warigwɛ ye ne ta ye, sanu ye ne ta ye. 9Ne ka soo nin bena nɔɔrɔ min sɔrɔ sisan, o bena tɛmɛ fɔlɔta kan. Ne Masaba, Setigi le ko ten. Ne bena hɛrɛ kɛ yan yɔrɔ la.»\nAla ka mɔgɔw tilennin tɛ\n10Dariyusi ka masaya saan filanan kalo kɔnɔntɔnnan tile mugan ni naaninan loon, Masaba kumana kira Aze fɛ ko: 11«Ne Masaba, Setigi ko i ka sarakalasebagaw ɲininga. 12Saraka min bɔra Ala ye, n'o tɔɔ be mɔgɔ dɔ ka fani dakun na, n'a magara buru la, walima naan, walima duvɛn na, walima tulu la, walima dumunifɛn o dumunifɛn na, o fɛɛn nin be kɛ Ala ta ye wa?» Sarakalasebagaw y'a jaabi ko: «Ayi.»\n13- Aze ko: «Ni mɔgɔ dɔ magara suu la k'a yɛrɛ nɔgɔ, ka tila ka maga o fɛɛn nunu dɔ la, o be kɛ fɛɛn nɔgɔnin ye wa?» U y'a jaabi ko: «Ɔnhɔn.»\n14O tuma na, Aze y'a fɔ ko: «Jama nin be ten, siya nin be ten ne ɲana. Masaba le ko ten. U ye baara minw kɛ, olu be ten. U be fɛɛn minw dira ne ma sarakabɔyɔrɔ la, olu be ten!»\nBɛɛ ka miiri ka ɲa\n15«Sisan, k'a ta bii ma, aw ye miiri ka ɲa kosɔbɛ. Sanni Masaba batoso ka lɔ, 16fɔlɔfɔlɔ, suman bɔɔrɔ mugan tun ka kan ka bɔ foro min kɔnɔ, tan le be sɔrɔ o la. Duvɛnbara bi duuru tun ka kan ka bɔ *ɛrɛzɛn bisiyɔrɔ min na, bara mugan dama le be sɔrɔ yen. 17Ne y'aw ka sɛnɛfɛnw bɛɛ cɛn ni sigɛn ni finfin ye, ani sanbɛrɛ. Nga aw ma sɔn ka kɔsegi ne ma. Ne Masaba le ko ten. 18K'a ta bii ma, aw ye miiri ka ɲa kosɔbɛ, k'a ta kalo kɔnɔntɔnnan tile mugan ni naani ma, kabini Masaba batoso juu sigira. Aw ye miiri ka ɲa: 19Suman tɔɔ be sɔrɔ bondo kɔnɔ wa? Hali ɛrɛzɛnsun, ni toroyiri, ni gerenadiyiriw, ni olivuyiriw ma deen kɛ! K'a ta bii ma, n bena aw ta ɲa.»\nMasaba b'a daa di Zorobabɛli ma\n20Masaba kuman'a siɲɛ filanan na Aze fɛ kalo tile mugan ni naaninan loon na ko: 21«A fɔ Zorobabɛli ye, min ye Zuda mara lasigiden ye, ko ne bena sankolo ni dugukolo ɲagami. 22Ne bena masaw ka masayaw ɲagami, ka siyaw ka fanga cɛn. Ne bena kɛlɛkɛwotorow n'u bolibagaw la duguma, soow n'u bolibagaw bena ben u badenw ka murujanjanw fɛ.»\n23Masaba, Setigi ko: «O loon na, Salitiyɛli deen Zorobabɛli, e min ye ne ka baarakɛla ye, ne bena cii d'i ma. Ne Masaba le ko ten. Ne bena i kɛ i n'a fɔ masacɛ ka bololanigɛ, a be min kɛ k'a bulonɔ la fɛɛnw kan. Bari ne ye e le woloma.» Masaba, Setigi le ko ten.


Sam 2nan 13 AKKDC08 - Fɛɛn min kɛra o kɔfɛ, o filɛ. - Bible Search\nSam 2nan 12 Sam 2nan 14\nSam 2nan 13\nAmunɔn ni Tamari ka koo\n1Fɛɛn min kɛra o kɔfɛ, o filɛ. Dɔgɔmuso dɔ tun be Dawuda dencɛ Abisalɔn fɛ, a tun cɛɛ ka ɲi kosɔbɛ, a tɔgɔ tun ko Tamari. A koo tun ka di Dawuda dencɛ Amunɔn ye. 2Amunɔn dɔgɔmuso Tamari nigɛ y'a minɛ fɔɔ ka taga kɛ bana ye a ma. Amunɔn y'a ye ko a tena se ka cogo sɔrɔ ka se a ma, bari Tamari tun ma cɛɛ lɔn fɔlɔ. 3Tericɛ dɔ tun be Amunɔn fɛ, a tɔgɔ tun ko Yonadabu. Dawuda faden Simeya deen tun lo. Yonadabu tun ka ceku kosɔbɛ. 4A y'a fɔ Amunɔn ye ko: «Mun na e masacɛ dentɔ ɲaa kumunin lo loon o loon ten? E t'a ɲafɔ ne ye wa?» Amunɔn y'a fɔ a ye ko ale burunnin be a faden Abisalɔn dɔgɔmuso Tamari le la. 5Yonadabu y'a fɔ a ye ko: «La k'i yɛrɛ kɛ banabagatɔ ye. N'i facɛ nana i filɛ, i k'a fɔ a ye ko a k'a to i dɔgɔmuso Tamari ka na dumuni d'i ma. Ko a k'a tobi i ɲana tigitigi k'a d'i ma i b'a dumu.»\n6Amunɔn lara k'a yɛrɛ kɛ banabagatɔ ye. Masacɛ nan'a filɛ. A y'a fɔ masacɛ ye ko: «N b'i daali i k'a to ne dɔgɔmuso Tamari ka na buru deen fila yiran ne ye n ɲana k'a di ne ma n b'a dumu.» 7Dawuda ye cii bila ka ta'a fɔ Tamari ye a fɛ, ko a ka wili ka ta'a kɔrɔcɛ Amunɔn ka soo, ka dumuni labɛn a ye. 8Tamari wilila ka ta'a kɔrɔcɛ Amunɔn ka soo, a tun lanin lo. A ye mugu nɔɔninin ta k'a lamaga k'a labɛn Amunɔn ɲana, ka sɔrɔ k'a jɛni. 9O kɔ, a ye buru nin bɔ a minan kɔnɔ k'a yɛlɛma a ɲakɔrɔ. Nga Amunɔn ma sɔn ka dumuni kɛ. A y'a fɔ ko mɔgɔw bɛɛ ka bɔ soo kɔnɔ. Mɔgɔ minw tun be yen, olu bɛɛ bɔra. 10Amunɔn y'a fɔ Tamari ye ko a ka buru nunu ta ka na n'u ye a ka layɔrɔ la, k'a di ale ma a b'a dumu. Tamari ye buru minw dilan, a y'o ta ka taga n'u ye a kɔrɔcɛ Amunɔn fɛ a ka layɔrɔ la. 11A tun b'a la k'u di Amunɔn ma tuma min na, a k'u dumu, Amunɔn y'a minɛ k'a fɔ a ye ko: «Na la ni ne ye, n dɔgɔmuso.» 12Tamari y'a fɔ a ye ko: «Ayi ne kɔrɔcɛ! Kana ne karaba! Bari u t'o koo nin ɲɔgɔn kɛ Isirayɛlidenw ka jamana kɔnɔ. Kana o kojugu nin kɛ. 13Ne bena taga min n'o maloya ye? E fana, e bena kɛ mɔgɔkolon ye Isirayɛlidenw cɛma. O la do, sisan ne b'a ɲini i fɛ i ka taga n koo fɔ masacɛ ye. A tena ban ka ne d'i ma.»\n14Nga Amunɔn ma sɔn ka mɛnni kɛ a fɛ. A ser'a kɔrɔ k'a karaba ka la n'a ye. 15O kɔ, a koo nana goya Amunɔn ye kosɔbɛ. A koo tun ka d'a ye cogo min na, a koo goyar'a ye ka tɛmɛ o kan. A y'a fɔ a ye ko a ka wili ka bɔ yen. 16Tamari y'a fɔ a ye ko: «Ayi! N'i ye ne gwɛn, o ye kojugu ye ka tɛmɛ i ye min kɛ ne la kan.»\nAmunɔn ma sɔn ka mɛnni kɛ a fɛ. 17A y'a ka baaraden wele ko a ka sunguru nin minɛ k'a bɔ ale ka soo kɔnɔ, ko a ka bɔ n'a ye kɛnɛma ka daa tugu k'a sɔgɔ. 18O la, a ka baaraden y'a minɛ ka bɔ kɛnɛma ka daa tugu k'a sɔgɔ. Deleke ɲanaman dɔ tun b'a kaan na. Masacɛ denmuso minw ma furu fɔlɔ, olu le tun ka kan k'o don. 19Tamari ye bugurigwɛ ta k'a kɛ a yɛrɛ kuun na, k'a ka deleke faran, k'a bolo la a kuun na ka to ka kule n'a be tagara. 20A kɔrɔcɛ Abisalɔn y'a fɔ a ye ko: «I kɔrɔcɛ Amunɔn sera i ma wa? I je ne dɔgɔmuso, bari i kɔrɔcɛ lo, kana miiri o la tugu.» Tamari tora ɲanafin na a kɔrɔcɛ Abisalɔn ka soo. 21Masacɛ Dawuda y'o koo nin bɛɛ mɛn tuma min na, a dimina kosɔbɛ. 22Abisalɔn y'a daa tigɛ Amunɔn na. A y'a kɔniya, bari a y'a dɔgɔmuso Tamari ka sunguruya cɛn.\nAbisalɔn be Amunɔn faga\n23Saan fila tɛmɛnin kɔ, sagasi tigɛbagaw tun be Abisalɔn fɛ Baalasɔri, Efarayimu mara gɛrɛfɛ. A ye masacɛ dencɛw bɛɛ wele o la. 24Abisalɔn tagar'a fɔ masacɛ ye ko sagasi tigɛbagaw be ale fɛ, ko a b'a ɲini masacɛ n'a ka dakɔrɔsigiw fɛ u ka na, ale ka sagasitigɛ ɲanagwɛ la. 25Masacɛ y'a fɔ a ye ko: «Ayi ne deen, an bɛɛ tena taga, an kana taga kɛ doni ye i fɛ.» Abisalɔn y'a gwɛlɛya a ma nga masacɛ ma sɔn ka taga, a ye duba kɛ a ye dɔrɔn. 26O kɔ, Abisalɔn y'a fɔ a ye ko a k'a to ale kɔrɔcɛ Amunɔn ka kori ka taga ni olu ye. Masacɛ y'a fɔ a ye ko: «Mun na a bena taga n'i ye?» 27Abisalɔn lɔra kelen kan, masacɛ ye Amunɔn n'a balimaw to, u tagara ni Abisalɔn ye.\n28Abisalɔn y'a fɔ a ka baaradenw ye ko: «Aw ye to ka kɔlɔsili kɛ! Ni Amunɔn fara duvɛn na tuma min na, ni ne y'a fɔ aw ye ko aw k'a bugɔ, o tuma na, aw k'a faga. Aw kana siran, ne le ye sira di aw ma. Aw ka banba k'aw jaa gwɛlɛya.» 29Abisalɔn tun y'a fɔ a ka baaradenw ye cogo min na, u fana y'a kɛ ten Amunɔn na. Masacɛ deenw bɛɛ wilila ka yɛlɛ u ka sofaliw kan ka boli.\n30K'u to sira kan, o kibaruya nana se Dawuda ma, ko Abisalɔn y'a deenw bɛɛ faga, ko hali kelen ma to. 31O la, masacɛ wilila k'a ka fani faran, ani ka la duguma. A ka dakɔrɔsigiw bɛɛ fana y'u ka faniw faran ka lɔ a gɛrɛfɛ. 32Dawuda faden Simeya dencɛ Yonadabu y'a fɔ ko: «Ne matigi, kan'a miiri k'u ye masacɛ dencɛw bɛɛ le faga dɛ! Amunɔn kelen le sara. Kabini Amunɔn y'a dɔgɔmuso minɛ ka la n'a ye loon min na, Abisalɔn y'a fagako latigɛ. 33Masacɛ, ne matigi kan'a hakili ɲagami ko a deenw bɛɛ le sara, Amunɔn kelen le sara.»\n34Abisalɔn bolila. Kanbelen min tun be kɔlɔsili kɛra, ale ko a be filɛli kɛ, a ɲaa be jamaba natɔ la a kɔfɛ sira kan, ka bɔ kulujigijigi faan fɛ. 35Yonadabu y'a fɔ masacɛ ye ko: «I deenw natɔ filɛ sa, i ka baaraden tun be fɛɛn min fɔra i ye, o dafara.» 36A tilara o kuma na dɔrɔn, masacɛ deenw sera. U ye kasi daminɛ. Masacɛ n'a ka dakɔrɔsigiw bɛɛ kasira kosɔbɛ fana.\n37O y'a sɔrɔ Abisalɔn bolila ka taga to Amiyuri dencɛ Talimayi fɛ, Gɛsuri masacɛ. Dawuda tora ka kasi a dencɛ kosɔn loon bɛɛ. 38Abisalɔn tun bolila ka taga Gɛsuri ka saan saba kɛ o yɔrɔ la.\n39Masacɛ Dawuda dusu sumana Abisalɔn kɔrɔ, bari a jigi tun tugur'a dencɛ Amunɔn ka saya la.


Mas fɔlɔ 12 AKKDC08 - Orobowamu tagara Sisɛmu, bari - Bible Search\nMas fɔlɔ 11 Mas fɔlɔ 13\nMas fɔlɔ 12\n(Lok 2nan 10.1-15)\n1Orobowamu tagara Sisɛmu, bari Isirayɛliden minw be kɔgɔdugu faan fɛ, olu bɛɛ tun ye ɲɔgɔn lajɛn janko u k'a sigi masaya la. 2Nebati dencɛ Zerobowamu y'o kibaruya mɛn k'a to Ezipiti jamana na. A tun bolila masacɛ Solomani ɲa ka taga o yɔrɔ la ka sigi yen. 3U ye mɔgɔ bila k'a wele. Zerobowamu ni Isirayɛliden nunu bɛɛ nana ɲɔgɔn sɔrɔ k'a fɔ Orobowamu ye ko: 4«I facɛ ye sigɛnba la an kan. Sisan, ele k'o sigɛn nin nɔgɔya an ye, i faa tun ye min la an kan, an bena baara kɛ i ye.» 5A y'a fɔ u ye k'u ka taga fɔlɔ ka segi ka na yanni tile saba. Jama tagara.\n6Masacɛ Orobowamu ye cɛkɔrɔbaw ɲininga, minw tun ye baara kɛ n'a faa Solomani ye, k'a fɔ ko: «Aw b'a fɛ ne ka jaabili jumɛn di jama nin ma?» 7Cɛkɔrɔba nunu y'a jaabi ko: «N'i sɔnna k'i yɛrɛ kɛ jama nin ka baarakɛla ye bii, n'i sɔnna ka mɛnni kɛ u fɛ, ani k'u jaabi ni kumaɲuman ye, u bena to i fɛ ka baara kɛ i ye tuma bɛɛ.»\n8Nga Orobowamu ye cɛkɔrɔba nunu ka ladili to yen ka ta'a tɔɲɔgɔn kanbelenw ɲininga, a mɔna ni minw ye, n'u be baara kɛ n'a ye. 9A y'a fɔ u ye ko: «Ne ka kan ka mun le fɔ jama nin ye? Minw y'a fɔ ne ye ko: ‹I faa ye sɛgɛn min la an kan, i k'o nɔgɔya an ma.› »\n10A tɔɲɔgɔnw y'a jaabi ko: «Mɔgɔ minw y'a fɔ i ye ko i faa ye sigɛnba min la olu kan, i k'o nɔgɔya olu ma, i bena min fɔ u ye, o filɛ nin ye: Ele bolokunnadennin ka bon n'i faa cɛɛ ye. 11Ko i faa tun ye sigɛnba la u kan, ko sisan e bena dɔ fara o kan. Ko i faa tun be to k'u bugɔ ni busan ye, ko ele bena to k'u bugɔ ni ŋɔni ye.»\n12Tile sabanan loon sera, Zerobowamu ni jama bɛɛ kɔsegira ka na masacɛ Orobowamu fɛ, i ko a tun y'a fɔ u ye cogo min na, k'u ka taga ka na yanni tile saba. 13Cɛkɔrɔbaw tun ye ladili min d'a ma, a y'o to yen, ka kumajugu fɔ jama ye, 14k'a tɔɲɔgɔn kanbelen nunu ka ladilikuma ta k'o fɔ u ye ko: «Ne faa ye sigɛnba la aw kan, ne fana bena dɔ fara o sɛgɛn nin kan. Ne faa tun be to k'aw bugɔ ni busan ye, ne bena to k'aw bugɔ ni ŋɔni ye.»\n15A kɛra ten, masacɛ ma sɔn ka mɛnni kɛ jama fɛ, bari Masaba le y'a kɛ ten janko a tun ye kuma min fɔ kira Aya ye ka bɔ Silo ko a k'a fɔ Nebati dencɛ Zerobowamu ye, o koo ka dafa.\n(Lok 2nan 10.16—11.4)\nIsirayɛlidenw, aw ka taga aw ka soow kɔnɔ!\nO la, u segira ka taga u ka soow kɔnɔ. 17Isirayɛliden minw tun siginin be Zuda mara la, Orobowamu kɛra olu dama ka masacɛ ye. 18O kɔ, masacɛ Orobowamu ye Adoramu ci, ale min tun ye fasobaara kuntigi ye. Nga Isirayɛli mara mɔgɔw y'a bon ni kabakuru ye k'a faga. Masacɛ Orobowamu kɔni sera ka don a ka wotoro kɔnɔ ka boli ka taga Zeruzalɛmu. 19A kɛra ten Isirayɛliden tɔw faranna ka bɔ Dawuda ka soo la fɔɔ ka na se bii ma.\n20Isirayɛli mara mɔgɔw bɛɛ y'a mɛn ko Zerobowamu kɔsegira ka na. U ye ɲɔgɔnyeba kɛ ka mɔgɔ bila ka ta'a wele ka na u ka lajɛnyɔrɔ la. U y'a woloma k'a sigi masaya la Isirayɛli mara bɛɛ kunna. Zuda mara mɔgɔw dama le tugura Dawuda ka somɔgɔw kɔ.\n21Orobowamu sera Zeruzalɛmu tuma min na, a ye Zuda mara mɔgɔw bɛɛ, ani Bɛnzamɛn kɔmɔgɔw lajɛn. U bɛɛ lajɛnnin tun ye mɔgɔ waa kɛmɛ ni bi seegi (180 000) ye, u bɛɛ cɛfari. A tun b'a fɛ ka taga Isirayɛli mara mɔgɔw kɛlɛ, ka mara nin minɛ k'a kɛ ale Solomani dencɛ Orobowamu ta ye tugu. 22Nga Ala kuman'a ka mɔgɔ Semaya fɛ ko: 23«A fɔ Zuda mara masacɛ ye, n'o ye Solomani dencɛ Orobowamu ye, ani Zuda mara mɔgɔw bɛɛ, ni Bɛnzamɛn kɔmɔgɔw, ani jama tɔɔ ye ko: 24Masaba ko: ‹Aw man kan ka taga aw badenw, Isirayɛli mara mɔgɔw kɛlɛ. Aw kelen kelen bɛɛ ka kɔsegi aw ka soo, bari koo nin bɔra ne le la.› » U ye mɛnni kɛ Masaba ka fɔta la, u kɔsegira u ka soo ka kɛɲɛ ni Masaba ka kuma ye.\nZerobowamu ka kojugu\n25O kɔ, Zerobowamu ye Sisɛmu lalaga k'a kɛ dugu barikaman ye Efarayimu mara kuluyɔrɔ la ka sigi yen. O kɔ, a bɔra yen ka taga o ɲɔgɔn kɛ Penuyɛli.\n26Zerobowamu y'a fɔ a yɛrɛ kɔnɔ ko: «Masaya nin be se ka kɔsegi ka kɛ Dawuda ka somɔgɔw ta ye sisan sisan. 27Ni jama nin tora ka taga sarakaw bɔ Zeruzalɛmu, Masaba ka soo kɔnɔ, u ka miiriya bena yɛlɛma ka sin u kuntigi, Zuda mara masacɛ Orobowamu ma. Ne kɔni, u bena ne faga, u be kɔsegi ka sɔn Orobowamu ma.» 28- Masacɛ ye ladili ɲini ka sɔrɔ ka misiden jaa fila dilan ni sanu ye. O kɔ, a y'a fɔ jama ye ko a mɛnna, u be to ka taga Zeruzalɛmu, k'olu ka Ala le ye nin ye, min y'u bɔ Ezipiti jamana na. 29A tun ye kelen bila Betɛli, ka taga kelen bila Dan. 30O le kɛra u ka kojugu sababu ye. Jama y'o misiden jaa kelen makiri fɔɔ Dan.\n31Zerobowamu tun ye batolikɛso dɔw lɔ sɔnnikɛyɔrɔw la, ka sarakalasebagaw woloma ka bɔ jama cɛma k'o sigi a yɛrɛ ma, olu ma bɔ Levi kɔmɔgɔw la. 32- A ye ɲanagwɛ dɔ sigi kalo seeginan na, kalo nin tile tan ni duurunan loon, i n'a fɔ min tun be kɛ Zuda mara la. A ye sɔnni kɛ o sɔnnikɛyɔrɔ nin na Betɛli. A tun ye misiden jaa minw dilan, a ye olu sɔn ten. A ye sɔnnikɛlaw kuntigiw sarakalasebagaw sigi Betɛli a ka sɔnnikɛyɔrɔ nunu kunna. 33*Kalo seeginan tile tan ni duuru loon, a tun ye kalo min woloma k'a sigi a yɛrɛ sago la, a ye sɔnnikɛyɔrɔ min dilan Betɛli, a tagara o yɔrɔ la. A ye ɲanagwɛ sigi Isirayɛlidenw ye, ka sɔrɔ ka wili ka yɛlɛ sɔnnikɛyɔrɔ nin na ka wusulan jɛni.


Zak 14 AKKDC08 - Masaba ka loon surunyana, o loon na, u - Bible Search\nZak 13 Mal int\nLaban waati kɛlɛba\n1Masaba ka loon surunyana, o loon na, u bena aw Zeruzalɛmukaw bololafɛnw tilan aw ɲana. 2Masaba ko: «Ne bena siyaw bɛɛ wele ka na lajɛn Zeruzalɛmu gɛrɛfɛ u k'a kɛlɛ. U bena dugu nin minɛ, ka sokɔnɔfɛnw cɛ, ka la ni musow ye fanga la. Dugu mɔgɔw tilan kelen bena minɛ ka taga. Nga tɔɔ nunu tena minɛ ka bɔ dugu kɔnɔ.»\n3O tuma na, Masaba bena kɛlɛ daminɛ ni siya nunu ye. A bena u kɛlɛ i n'a fɔ a be deli k'a kɛ kɛlɛ tuma na cogo min na. 4O loon na, Masaba seen bena la Olivuyirikulu kan, Zeruzalɛmu kɔrɔn fɛ. Kulu nin bena daminɛ kɔrɔn fɛ ka ci cɛmancɛ la ka taga tileben fɛ, furancɛba ka kɛ u cɛ. Tilan kelen bena turu ka taga kɔgɔdugu ɲafan fɛ, kelen worodugu faan fɛ. 5Aw bena boli ka tɛmɛ n'o kuluw furancɛ le ye. Furancɛ nin bena taga fɔɔ Asali. Aw bena boli i n'a fɔ aw tun bolila cogo min na dugukolo yɛrɛyɛrɛlon na, Zuda mara masacɛ Oziyasi ka tile la. O kɔ, Masaba, n ka Ala bena na n'a ka mɔgɔɲumanw bɛɛ ye.\n6O loon na, yeelen tena kɛ, ani nɛnɛ, yɔrɔ tena suma tɔntɔntɔn. 7Loon min be na, Masaba kelen le b'o lɔn. O loon na, sufɛ ni tilefɛ kuma te fɔ tugu, dibi tena don, yeelen le bena kɛ yen kudayi. 8- O loon na, jiɲuman dɔ bena bɔ Zeruzalɛmu n'a be woyo, tilan kelen bena to ka woyo ka taga kɔrɔn fɛ kɔgɔji kɔnɔ, kelen ka taga tileben fɛ kɔgɔji kɔnɔ, samiɲa tuma na ni tilemana tuma. 9O tuma na, Masaba bena dugukolo bɛɛ mara. O waati la, Masaba bena kɛ kelen ye mɔgɔ bɛɛ fɛ, ale kelen tɔgɔ le bena fɔ.\n10O mara nin bɛɛ bena dakɛɲɛ k'a ta Geba fɔɔ ka ta'a bila Irimɔn, Zeruzalɛmu worodugu ɲafan na. Zeruzalɛmu bena kɛ kulu kan a nɔɔ na, k'a ta donda la min be wele ko Bɛnzamɛn ka daa, fɔɔ ka taga se Dakɔrɔ ma fɔɔ ka ta'a bila Nɔnkɔn daa la.h Ani k'a ta Ananeyɛli ka sangaso yɔrɔ la fɔɔ ka ta'a bila masacɛ ka *ɛrɛzɛnbisiyɔrɔw la. 11- Zeruzalɛmu bena kɛ sigiyɔrɔ ye, halakikuma tena fɔ a kosɔn tugu. A bena to hɛrɛ la.\n12Siya minw bɛɛ tun ye Zeruzalɛmu kɛlɛ, Masaba bena bana min lase olu ma, o filɛ: K'u to u seen kan, u bena toli, u ɲadenw be toli u dingɛw kɔnɔ, ani u nɛɛn fana, u daa la. 13O loon na, Masaba bena ɲagamini kɛ u cɛma, k'a kɛ u jaa be tigɛ. Bɛɛ ben'a tɔɲɔgɔn minɛ, ka ɲɔgɔn kɛlɛ. 14Zuda mara bena fara Zeruzalɛmu kan kɛlɛ la. U bena u gɛrɛfɛ siyaw ka nafolow bɛɛ lajɛn caaman: sanu, warigwɛ, faniw. 15O bana kelen nin le bena se soow fana ma, ani sofaliw, ni ɲɔgɔmɛw, ani faliw, ani begɛn fɛɛn o fɛɛn b'u ka sigiyɔrɔ la.\n16- O tuma na, siya minw tun ye Zeruzalɛmu kɛlɛ, olu tɔɔ minw bena to, olu bena to ka na saan o saan ka na Masacɛ, Masaba, Setigi bato, ka *Gwatakɔrɔsigi ɲanagwɛ kɛ. 17Nga ni siya min banna ka taga Masacɛ, Masaba, Setigi bato, sanji tena jigi olu fɛ. 18Ni Ezipitikaw banna ka taga ɲanagwɛ nin na Zeruzalɛmu, fɛɛn min be se siya wɛrɛw ma minw be ban ka taga o kɛ, o ɲɔgɔn le bena se u ma. 19Ezipiti ni siya wɛrɛ minw bɛɛ be ban ka na ɲanagwɛ nin na, o bena kɛ olu ka tɔɔrɔ ye.\n20O waati la, welennin minw be kɛ soow kaan na, sɛbɛnɔ bena sɔrɔ olu kan ko: «Masaba ta lo.» Daga minw bena kɛ Masaba ka soo kɔnɔ, olu bena kɛ i n'a fɔ filen minw be sarakabɔyɔrɔ ɲafɛ. 21Daga o daga bena sɔrɔ Zeruzalɛmu, ni Zuda mara la, o bɛɛ bena kɛ Masaba, Setigi ta ye. Mɔgɔ o mɔgɔ mana na saraka bɔ, o sogo be tobi o daga nunu kɔnɔ. O waati la, jagokɛla si tena kɛ Masaba, Setigi ka soo kɔnɔ tugu.


Sam 2nan 10 AKKDC08 - Waati dɔ nana se, amoniw ka - Bible Search\nSam 2nan 9 Sam 2nan 11\nSam 2nan 10\nAmoniw be Dawuda ka cidenw dɔgɔya\n(Lok fɔlɔ 19.1-5)\n1Waati dɔ nana se, amoniw ka masacɛ sara, a dencɛ Anun sigir'a nɔɔ na. 2Dawuda y'a fɔ ko ale bena koɲuman kɛ Naasi dencɛ Anun ye, i n'a fɔ a facɛ tun y'a kɛ ale ye cogo min na. O la, a ye cidenw ci k'u ka ta'a faa ka sangafoli kɛ. Dawuda ka cidenw sera u ka jamana na dɔrɔn, 3amoniw ka ɲamɔgɔw y'a fɔ u kuntigi Anun ye ko a kan'a miiri ko Dawuda ye mɔgɔ nunu bila janko u ka na a jigi tugu ka boɲa la a facɛ kan dɛ. Ko a y'u ci a fɛ janko u ka na dugu nin yaala k'a kɔlɔsi, o kɔ, u ben'a minɛ. 4O la, Anun ye Dawuda ka ciden nunu minɛ k'u bonbosi tilan kelen kelen li, ka tila k'u ka faniw tigɛ u jukunna yɔrɔ la, ka sɔrɔ ka sira d'u ma. 5Dawuda y'o mɛn tuma min na, a ye mɔgɔw bila ka taga u kunbɛn, bari u tun maloyanin be kosɔbɛ. Masacɛ y'a fɔ ko u k'a fɔ u ye ko u ka to Zeriko yanni u bonbosi be falen, k'o kɔ, u be sɔrɔ ka na.\n(Lok fɔlɔ 19.6-19)\n6Amoniw y'a ye ko Dawuda tun te se k'u ka koo nin muɲu tugu minkɛ, u wilila ka taga mɔgɔw ta kɛlɛdenya la. U tagara mɔgɔ waa mugan (20 000) ta Sirikaw fɛ Bɛtirewɔbu mara la ani Soba mara la fana, ka mɔgɔ waa kelen (1 000) ta Maaka mara masacɛ fɛ, ani ka mɔgɔ waa tan ni fila (12 000) ta Tɔbukaw fɛ. 7Dawuda y'o mɛn dɔrɔn, a ye Zowabu ci u kama ni kɛlɛdenŋanaw bɛɛ. 8Amoniw bɔra ka lɔ u ka dugu donda la kɛlɛ kama. Sirika minw bɔra Soba mara la, ni Erewɔbu mara taw, ani minw bɔra Tɔbu ni Maaka mara la, olu tora kongo kɔnɔ danna. 9Zowabu y'a ye ko a juguw bena to k'a kɛlɛ a ɲafɛ n'a kɔfɛ minkɛ, a ye kɛlɛden dɔw woloma ka bɔ Isirayɛlidenw ka kɛlɛdenŋanaw cɛma ka olu ɲaa sin Sirikaw ma, 10ka kɛlɛden tɔw di a dɔgɔcɛ Abisayi ma, janko olu k'u ɲaa sin amoniw ma. 11A y'a fɔ a ye ko: «N'a kɛra ko Sirikaw barika boɲana ne ma, i ka na n dɛmɛ. N'a fana sɔrɔla ko amoniw le ta boɲana i fana ta ye, ne bena na i dɛmɛ. 12Jija, an k'an ka jagwɛlɛya yira an ka siya kosɔn, ani an ka Ala ka duguw kosɔn. Fɛɛn min ka di Masaba ye, a bena o le kɛ.» 13Zowabu n'a ka mɔgɔw wilila ka taga k'u be Sirikaw kɛlɛ, u bolila Zowabu ɲa. 14Amoniw y'a ye ko Sirikaw be bolila minkɛ, olu fana bolila Abisayi ɲa ka taga don dugu kɔnɔ. O la, Zowabu bɔra kɛlɛyɔrɔ nin na ka kɔsegi ka na Zeruzalɛmu.\n15Sirikaw y'a ye ko Isirayɛlidenw sera u kɔrɔ. O la, u bɛɛ ye ɲɔgɔn lajɛn. 16Adadezɛri ye mɔgɔw bila ka taga Sirikaw wele Efarati baji kɔrɔn fɛ. U wilila ka na se fɔɔ Elamu. Adadezɛri ka kɛlɛdenw kuntigi Sobaki le tun be u ɲa. 17U nana o kibaruya fɔ Dawuda ye. A ye Isirayɛlidenw bɛɛ lajɛn ka taga Zurudɛn baji tigɛ, ka taga fɔɔ Elamu. Sirikaw y'u yɛrɛ labɛn Dawuda kɛlɛ kama, u ye kɛlɛ daminɛ. 18Nga Sirikaw bolila Isirayɛlidenw ɲa. Dawuda y'u ka wotorotigi kɛmɛ wolonwula faga, ni sotigi waa bi naani (40 000). A y'u ka kɛlɛdenw kuntigi Sobaki faga fana o yɔrɔ la. 19Adadezɛri tun be masacɛ minw bɛɛ mara, olu y'a ye ko Isirayɛlidenw sera olu kɔrɔ minkɛ, u bɛnna ni Isirayɛlidenw ye, ani k'u yɛrɛ majigi ka baara kɛ u ye. O kɔ, Sirikaw ma sɔn k'a fɔ k'olu be amoniw dɛmɛ tugu.


Ka Manden ladon danin fɛ, k'à labɔ daba fɛ - Bambara/Jula-English - The An ka taa Forum\nKa Manden ladon danin fɛ, k'à labɔ daba fɛ\ncoleman June 14, 2022, 1:20pm #1\nIn the song the Rail Band’s “Soundiata l’Exil”, there’s an expression involving something like ka fɛn ladon danin fɛ, k’à labɔ daba fɛ (lit. ‘to make something enter by the little door and exit by the big door’)\nWhat does this expression mean and how it is used in general?\nIn the song, it appears like this (while speaking about Sumaworo Kantɛ, the sorcerer king who is fighting Manden) at around 26:31 (Note that the language of the singer have a lot of more Maninka-like features):\nA ye Manden lɔ ko kɔnɔntɔn k’a ti ko kɔnɔntɔn\nKa Manden nadon danin fɛ\nK’a labɔ daba fɛ\n'He built Manden up nine times and broke it nine times\nAnd he made Manden enter by the little door\nAnd he made it exit by the big door\nAs per a search in the Bambara Reference Corpus, I see that it appears elsewhere too.\nFor instance, a form of it appears in Bailleul’s “Sagesse Bambara”:\nN’i ye dogo ka bɔ danin fɛ, i dɔntɔ bɛ don daba fɛ\n‘If you hide yourself in order to exit via the back door, you enter via the big door’\n(as in, ‘If you hide so you can leave discretely (and fail), your humiliation will be even larger afterwards’)\nMy sense therefore is that the expression in the song is an extended way to say that he ‘humiliated’ Manden (by metaphorically making Manden both enter via the backdoor [which it would have liked to slip out by] and the main entrance [for everyone to see].\nPerhaps in English, it could be rendered as “He made a spectacle of Manden” or something similar?\ncoleman June 17, 2022, 7:48am #2\nThis isn’t a full answer focused on my specific question, but I asked elsewhere and got this response from Mouktar Özil Traore about the “k’à labɔ danin fɛ” and “k’à labɔ daba fɛ” usage and meaning in general in Bambara:\nPersécuter quelqu’un, l’humilier jusqu’à ce qu’il se rebelle et ait le dessus. Qu’il évolue, atteindre son apogée grâce à une maltraitance, persécution. ‘‘Sortir des ténèbres.’’


Faransi kɛnɛyako cakɛdaba ko gazijugu minnu bɛ fili fiɲɛn fɛ, k'u bɛ kɛ maa caaman de sababu ye\nA jɛnsɛnna : 15/04/2021 - 19:14\nGazi fili dɔ "Israel" Gaza dugu kɔnɔ, juillet kalo tile 29, san 2014. ashraf amra AFP/File\n"France" jamanadenw ka kɛnɛyako cɛkɛdaba (Santé Publique France) y'a jira ko gazijugu minnu bɛ fili fiɲɛn fɛ, k'u bɛ kɛ maa caaman de sababu ye. Cɛkɛda in y'a ka sɛgɛsɛgɛliw jaabi jɛnsɛn kunu araba.\nGazi ni fiɲɛnjugu minw balanin lo saan ni dugu cɛ n'o bi tɛmɛ adamadenw ka ninakilisira kasɔrɔ o seko tɛ, o ye mɔgɔ mɔgɔ waa binaani le ka saya karaba k'a ta saan 2016 ka taga bila saan 2019 ma, France kɛnɛyako cɛkɛda ye min ye yira. Nin y'a ye dɔ bɔra a jugura le ten.\nMɔgɔ waa binaani ni seegi le tun fagara k'a ta saan 2007 ka taga a bila saan 2008. Santé Publique France ko ni mɔgɔ labilara fiɲɛnjuguw ye k'o bi dɔ bɔ balikuw sii ra, minw ye saan 30 sɔrɔ, ka d'a kan, fiɲɛnjuguw bi bonbana, sinsan, dusukunbana, o n'a ɲɔgɔnnaw.\nSɛgɛsɛgɛli nin kɛbagaw y'a yira ko diyagoya lo, dɔ ka bɔ gazijugu jɛnsɛnli la walisa mɔgɔw ka kɛnɛya ka sabati. O ye fɛɛrɛ teliman min kofɔ, o ye ka baaraɲɔgɔnya kologiriya bɔlɔlɔsira kan.\nO b'a to mɔgɔ caaman ti yaala ni bolifɛnw ye k'o ka baarakɛyɔrɔ sɛgɛrɛ. Santé Publique France y'a tintin o kan, sabu tuma min na, sokɔnɔsigi wajibiyara faransikaw kan Konabana ɲɛkɔrɔtigɛ kanma, caaman bɔra gazijuguw ka kɔlɔlɔ ra, mɔgɔw kan, o ka jatiw ye min yira.


Zer 22 AKKDC08 - Masaba kumana Zeremi fɛ ko: «Taga Zuda - Bible Search\nZer 21 Zer 23\n1Masaba kumana Zeremi fɛ ko: «Taga Zuda mara masacɛ ka boon kɔnɔ k'a fɔ yen ko: 2‹Zuda mara masacɛ, e min siginin be masaya la Dawuda nɔɔ na, Masaba ka kuma lamɛn. Ele, n'i ka dakɔrɔsigiw, n'i ka jamanaden minw be don ni luda nunu ye.› 3Masaba ko: ‹Aw ka tilenninya kɛ sɔbɛ la. Aw ka mɔgɔ tɔɲɔninw bɔ u tɔɲɔbagaw bolo. Aw kana lonan, ni falatɔ ani firayamusow tɔɔrɔ. Aw kana sɛgɛn la u kan. Aw kana jalakibali faga yan yɔrɔ la. 4N'aw ye ne ka kuma bato, masa minw siginin be masaya la Dawuda nɔɔ na olu bena to ka don ni luda nin ye soow kan, ni wotorow kɔnɔ. Olu n'u ka dakɔrɔsigiw ani jamanadenw. 5- Nga tiɲɛ na, n'aw ma ne ka kuma bato, boon nin bena kɛ tomo ye.› »\n6Bari Masaba b'a fɔra Zuda mara masacɛ ka boon kosɔn ko:\n«I ka ɲi ne ɲana i ko Galaadi mara,\nani Liban jamana kuluyɔrɔ.\nO bɛɛ n'a ta, ne bena i kɛ i ko kongokolon,\ni bena kɛ i ko dugu,\nmɔgɔ te min kɔnɔ.\n7Ne be cɛnnikɛla dɔw labɛnna i kama.\nU kelen kelen bɛɛ be n'u ka kɛlɛkɛminanw ye.\nU bena i ka sɛdiriyiribabaw ɲumamanw tigɛ k'u don tasuma kɔnɔ.\n8«Siya caaman tɛmɛtɔ dugu nin gɛrɛfɛ bena to k'a fɔ ɲɔgɔnw ye ko: ‹Mun na Masaba ye duguba nin kɛ ten?› 9U bena u jaabi ko: ‹U ma Masaba u ka Ala ka bɛɛn bato u ye batofɛn wɛrɛw bato k'u sɔn minkɛ, o lo.› »\nBɔnɛ be se Salumu ma\n10Mɔgɔ min sara,\naw kana kasi ani ka hami ale kosɔn.\nNga min minɛna ka taga,\naw ye kasi ale lo kosɔn.\nBari a tena segi yan tugu\nk'a ɲaa la a faso kan.\n11- Bari, Masaba be kuma nin fɔra Zoziyasi dencɛ Salumu, Zuda mara masacɛ koo la. Ale min tun minɛna ka taga, a siginin kɔ masaya la a faa Zoziyasi nɔɔ na. A tena segi tugu. 12U tagara n'a ye yɔrɔ min na, a bena sa o yɔrɔ la. A tena jamana nin ye tugu.\nBɔnɛ be se Yoyakimu ma\n13«Mɔgɔ min b'a ka soo lɔ namara kan,\nk'a ka sangaso lɔ tilenbaliya la,\nbɔnɛ y'o tigi ta ye.\nMɔgɔ min b'a tɔɲɔgɔn bila baara la n'a t'a sara,\n14n'a b'a fɔ ko:\n‹N bena bonba lɔ,\nka sangasoba lɔ ka fenɛtiriw bɔ u la,\nka sɛdiriyiribabaw lɔgɔ kɛ k'a kogow datugu,\nani k'a wulen.›\n15O tuma na, i ye masaya sɔrɔ\nsɛdiriyiribabaw kanuli le kama wa?\nI facɛ tun te dumuni kɛ wa?\nA tun te minni kɛ wa?\nNga a tun be taama tilenninya ani tiɲɛsira kan.\nO la, a sigicogo tun ka ɲi.\n16A tun be janto fantanw ni dɛsɛbagatɔw ka koo la\nO la, a ka koo bɛɛ tun be ɲa.\nO le te ne lɔnbaga cogo ye wa?\n17Nga ele, yan i dusu sinnin te foyi ma\nfɔɔ i yɛrɛ nafa ɲiniko dama,\nka jalakibaliw faga,\nani ka tɔɲɔli ni benkannikow kɛ.»\n18- O kama, Masaba be nin lo fɔra Zuda mara masacɛ, Zoziyasi dencɛ Yoyakimu kosɔn:\n«N'a sara, sangakasi te na kɛ a ye,\nmɔgɔ te n'a fɔ ko:\n‹A kɛra bɔnɛ ye, n balimacɛ!\nA kɛra bɔnɛ ye, n balimamuso!›\n‹A kɛra bɔnɛ ye, n matigi!\nA kɛra bɔnɛ ye, n kuntigi!›\n19U ben'a suu don i ko fali,\nu ben'a suu kooro ka ta'a fili\nZeruzalɛmu dugu kɔfɛ.\nBɔnɛ be se Zeruzalɛmu ma\n20«Yɛlɛ ka taga Liban kulu kunna ka kule,\ntaga lɔ *Basan mara la k'i kaan kɔrɔta,\nkule Abarimu kulu kan.f\nBari e ka ɲamɔgɔcɛw bɛɛ halakira!\n21E tun be lafiya la tuma min na,\nne tun kumana i fɛ.\nI y'a fɔ ko i tena mɛnni kɛ.\nI delinako lo kabini i denmisɛn tuma,\ni ma mɛnni kɛ n fɛ ka ye.\n22Fɔɲɔ bena i ka ɲamɔgɔw bɛɛ ta,\ni ka ɲamɔgɔcɛw bena minɛ ka taga.\nO tuma na lo, i bena maloya,\ni kuun bena surun\ni ka kojuguw bɛɛ kosɔn.\n23Ele min siginin be bonɲuman kɔnɔ\nmin lɔra ni Liban yiribabaw ye,\ntɔɔrɔ senin i ma, i bena ŋunan kosɔbɛ!\nI bena i yɛrɛ tɔrɔmi i ko muso jigibagatɔ!»\nBɔnɛ be se Koniyawu ma\n24- Masaba ko: «Tiɲɛ na, hali ni Yoyakimu dencɛ Koniyawu,g Zuda mara masacɛ tun ye bololanigɛ ye ne kinibolo la, ne tun ben'a fosi ka bɔ! 25Mɔgɔ minw b'a fɛ k'i faga, i be yɛrɛyɛrɛla siranya bolo minw ɲa, Babilɔni masacɛ Nabukodonozɔri ni Babilɔnikaw, ne bena i don olu le bolo. 26Ele, n'i bamuso min y'i wolo, ne bena aw gwɛn ka taga jamana wɛrɛ la, min t'aw wolodugu ye, aw bena sa yen le! 27A bena diya aw ye kosɔbɛ ka segi ka na jamana nin kɔnɔ, aw tena segi a la.»\n28O tuma na, Koniyawu kɛra i n'a fɔ minan min cira, minankolon mɔgɔ mako te min na wa? Mun na u y'ale n'a deenw gwɛn ka taga fɔɔ jamana dɔ la, u te min lɔn? 29Jamanadenw, aw ka Masaba ka kuma lamɛn! 30A ko: «Aw k'a sɛbɛn cɛɛ nin koo la ko dentan, mɔgɔ ta cɛnnin, bari a kɔmɔgɔ si tena se ka sigi Dawuda nɔɔ na masaya la, u si tena kɛ Zuda mara kunna.»


Ɛst gir 6 AKKDC08 - O suu yɛrɛ la, Matigi y'a kɛ masacɛ - Bible Search\nƐst gir 5 Ɛst gir 7\nƐst gir 6\nAman be Maridose boɲa\n1O suu yɛrɛ la, Matigi y'a kɛ masacɛ ma se ka sinɔgɔ, masacɛw ka mara kɔnɔ loon bɛɛ kibaru be sɛbɛn sɛbɛ min kɔnɔ, a y'a fɔ a ka baaraden ye ko ale ka na n'o ye. Ale nana o kalan masacɛ ye. 2K'u to kalan na u tagara bɔ masacɛ ka baaraden fila nunu ka koo kan, minw tun b'a fɛ ka masacɛ faga, k'u to u ka baara la ni Maridose tun bɔr'a kala ma k'a fɔ masacɛ ye. 3Masacɛ y'a fɔ ko Maridose tun ye boɲa ni kunkɔrɔta jumɛn le sɔrɔ o la. Masacɛ ka baarakɛlaw ko foyi.\n4Masacɛ tun be ɲiningali kɛra Maridose ka koo la tuma min na, o y'a sɔrɔ Aman tun nana masacɛ ka luu kɔnɔ, janko a ka masacɛ dali a be to u be Maridose dulon lɔgɔ kan ale yɛrɛ tun ye min dilan o kama. Masacɛ ye ɲiningali kɛ ko jɔn le be luu kɔnɔ. 5Masacɛ ka baaradenw y'a jaabi ko Aman lo. Masacɛ ko u k'a wele. 6Masacɛ ye Aman ɲininga ko: «Ni masacɛ b'a fɛ ka mɔgɔ min boɲa, mun le ka kan ka kɛ o tigi ye?» Aman y'a miiri a yɛrɛ kɔnɔ ko: «Jɔn le be yen ni masacɛ b'a fɛ k'a boɲa ka tɛmɛ ne kan?» 7O la, a y'a fɔ masacɛ ye ko: «Ni masacɛ b'a fɛ ka mɔgɔ min boɲa, 8i ye fani min biri i kan, n'i yɛlɛla soo min kan, i k'a to i ka baaraden be na n'o ye, 9k'i teriw nunu dɔ wele, ka fani ni soo nin di ale ma. I b'a fɛ ka mɔgɔ min boɲa, u ka fani nin don o tigi kaan na, k'a yɛlɛ soo nin kan, ka don n'a ye dugu kɔnɔ ka yaalayaala n'a ye dugu siraba kan, ka to a ɲafɛ ka to ka pɛrɛn k'a fɔ ko: ‹Ni masacɛ b'a fɛ ka mɔgɔ min boɲa, u b'o tigi kɛ ten le.› »\n10Masacɛ y'a fɔ Aman ye ko: «I y'a fɔ cogo min na, o ɲɔgɔn kɛ zuwifucɛ Maridose ye, ale min be baara kɛra ne ka luu kɔnɔ. I ye fɛɛn o fɛɛn fɔ, i kana ɲinɛ o si kɔ n'i m'a kɛ.» 11Aman ye fani nin ta ka soo minɛ, ka fani don Maridose kaan na, k'a yɛlɛ soo kan ka taga yaala n'a ye dugu forobayɔrɔ la. A tora Maridose ɲafɛ n'a be pɛrɛn k'a fɔ ko: «Ni masacɛ b'a fɛ ka mɔgɔ min boɲa, u b'o tigi kɛ ten le.»\n12O kɔ, Maridose segira ka na masacɛ ka luu kɔnɔ. Aman tɛmɛna ka teliya ka ta'a ka soo, a kuun surunnin. 13A tagara se, koo minw bɛɛ y'a sɔrɔ, a y'o bɛɛ ɲafɔ a ka muso Zosara n'a teriw bɛɛ ye. A ladibagaw n'a ka muso Zosara y'a fɔ a ye ko: «Maridose ye zuwifu ye. E do daminɛna ka jigi a kɔrɔ ka ban. I tena se a kɔrɔ tugu. Siga t'a la, i bena nagasi a kɔrɔ le. E tena se a kɔrɔ, bari Ala be n'a ye.» 14K'u to o kuma na, masacɛ ka baaradenw fana sera ka Aman wele teliya la ka taga n'a ye Ɛsitɛri ka dumuni labɛnnin kɛyɔrɔ la.


Zer 35 AKKDC08 - Masaba ye kuma min fɔ Zeremi ye, o y'a - Bible Search\nZer 34 Zer 36\nErekabu kɔmɔgɔw ni Zeremi ka koo\n1- Masaba ye kuma min fɔ Zeremi ye, o y'a sɔrɔ Zoziyasi deen Yoyakimu be masaya la Zuda mara la, o filɛ: 2«Taga Erekabu ka fadenyabolo fɛ, ka kuma u fɛ, ka na n'u ye ne ka soo bondennin dɔ kɔnɔ, ka duvɛn d'u ma u k'a min.»\n3Ne tagara Abasiniya deen Yirimeyawu dencɛ Yaazaniya minɛ, ale n'a balimaw, n'a deenw bɛɛ, Erekabu ka fadenyabolo bɛɛ, 4ka na n'u ye Masaba ka soo kɔnɔ, ka don n'u ye Yigidaliyawu, Ala ka mɔgɔ, deen Anan ka deenw ka boon kɔnɔ, ɲamɔgɔw ta gɛrɛfɛ, min tun be daa kɔlɔsibaga Salumu deen Maazeyawu ta sanfɛ. 5Baraw ni fiyɛ minw tun fafanin lo duvɛn na, ne y'olu bila Erekabu ka fadenyabolo mɔgɔw ɲakɔrɔ, k'a fɔ u ye ko: «Aw ka duvɛn min!»\n6U ye ne jaabi ko: «An te duvɛn min. An bɛmacɛ Yonadabu, min ye Erekabu deen ye, ale tun y'a fɔ ko an kana duvɛn min fewu, an n'an kɔmɔgɔw. 7A ko an kana soo lɔ, an kana danni kɛ, an kana *ɛrɛzɛnforo bɔ, u sii kana sɔrɔ an fɛ fana, nga, ko an ka to fanibugu kɔnɔ an sii bɛɛ la, waasa an sii ka jaɲa dugukolo kan, an bena sigi yɔrɔ min na lonanya la. 8An bɛmacɛ Yonadabu, Erekabu deen y'o kuma minw fɔ an ye, an y'o bɛɛ bato. An ma deli ka duvɛn min ka ye, an, n'an musow, an'an deen cɛmanw ni musomanw. 9An ma soo lɔ ka ye ka don a kɔnɔ, an ma ɛrɛzɛnforo, walima foro wɛrɛ bɔ, an ma danni kɛ. 10An be si buguw le kɔnɔ. An bɛmacɛ Yonadabu ye kuma minw fɔ an ye, an y'o bato kosɔbɛ. 11Nga Babilɔni masacɛ Nabukodonozɔri wilila ka na don jamana nin na tuma min na, an y'a fɔ ko: ‹Fɔɔ an ka boli Babilɔnikaw ni Sirikaw ka kɛlɛdenw ɲa ka taga Zeruzalɛmu.› O lo an nana sigi Zeruzalɛmu.»\n12O tuma na, Masaba kumana Zeremi fɛ ko: 13«Ne Masaba, Setigi, Isirayɛli ka Ala ko: Tag'a fɔ Zeruzalɛmukaw ni Zuda mara mɔgɔ tɔw ye ko ne ko u te sɔn ladili ma ka ne ka kuma bato wa? Ne Masaba le ko ten. 14Erekabu deen Yonadabu y'a deenw bali dɔrɔmin ma, a deenw y'a ka kuma bato. U ma duvɛn min ka ye fɔɔ ka na se bii ma. U y'u bɛmacɛ ka fɔta bato. Ne kɔni tora ka kuma aw fɛ, nga aw ma mɛnni kɛ n fɛ. 15Ne tora ka n ka baarakɛlaw, kiraw ci aw ma. U y'a fɔ aw ye ko: Aw kelen kelen bɛɛ ka faran aw ka sirajuguw la, k'aw ka kɛtaw yɛlɛma. Aw kana boli batofɛn wɛrɛw kɔ k'u bato. O la, ne ye dugukolo min di aw n'aw faaw ma, aw bena sigi o kan. Nga aw ma mɛnni kɛ ne fɛ, aw ma n ka kuma bato. 16Erekabu deen Yonadabu kɔmɔgɔw b'u bɛmacɛ ka kuma bato, nga mɔgɔ nunu te mɛnni kɛ ne fɛ.\n17«O la, ne Masaba, Setigi Ala, Isirayɛli ka Ala ko: ‹Ne y'u ka bɔnɛ minw koo latigɛ ne ben'a kɛ o bɛɛ be se Zeruzalɛmukaw bɛɛ ni Zuda mara mɔgɔw ma. Bari, ne kumana u fɛ, u ma mɛnni kɛ, ne y'u wele, u ma n laminɛ.› »\n18Zeremi y'a fɔ Erekabu kɔmɔgɔw ye o tuma na ko: «Masaba, Setigi, Isirayɛli ka Ala ko: Aw y'aw bɛmacɛ Yonadabu ka fɔta bato, a ye kuma minw fɔ aw ye, aw y'o bɛɛ bato kosɔbɛ minkɛ, 19ale Masaba, Setigi, Isirayɛli ka Ala ko: Erekabu dencɛ Yonadabu tena dɛsɛ kɔmɔgɔw la fewu minw bena to ka baara kɛ ne ye.»


Aze 1 AKKDC08 - Dariyusi ka masaya saan filanan kalo - Bible Search\nAze int Aze 2\n1- Dariyusi ka masaya saan filanan kalo wɔɔrɔnan tile fɔlɔ loon, Masaba ye kira Aze ci ka taga kuma Salitiyɛli dencɛ Zorobabɛli fɛ, min tun ye Zuda mara lasigiden ye, ani Yewosadaki dencɛ Zozuwe fɛ, min tun ye sarakalasebagaw kuntigi ye. A ko: 2«Masaba, Setigi ko: ‹Mɔgɔ nunu b'a fɔra ko ne Masaba ka soo lɔtuma ma se fɔlɔ.› » 3O la, Masaba ye Aze ci ka kuma u fɛ, ko: 4«Aw ka kan ka la bonɲumanw kɔnɔ nin waati la k'a sɔrɔ ne ka boon cinin lo wa?»\n5Ayiwa, sisan Masaba, Setigi ko: «Aw ye min kɛ, aw ye miiri o la kosɔbɛ. 6Aw ye suman caaman dan, nga aw ye fitini dama tigɛ. Aw be dumuni kɛ, nga aw te fa. Aw be minni kɛ, k'a sɔrɔ aw nisɔn te diya. Aw be faniw don, nga nɛnɛ te bɔ aw la. Sara tabagaw ka sara kɛra i n'a fɔ u y'u don bɔɔrɔ jusɔgɔninw kɔnɔ.»\n7Ayiwa, Masaba, Setigi ko: «Aw ye min kɛ, aw ye miiri o la kosɔbɛ. 8Aw ye yɛlɛ kuluw kan ka lɔgɔw tigɛ ka na n ka soo lɔ. O la, n nisɔn bena diya ka boɲa sɔrɔ. Ne Masaba le ko ten. 9Aw be fɛɛn caaman koo miiri, nga aw be fitini dama le sɔrɔ. Aw ye min sɔrɔ fana ka don n'a ye, ne y'o fiyɛ. O kuun ye mun ye? Ne Masaba, Setigi le ko ten. Bari ne ka soo kɛnin be bonkolon ye, k'a sɔrɔ aw kelen kelen bɛɛ cɛɛ sirinin b'aw taw la. 10O kama lo, n y'a to sankolo banna ka jii di, suman fana ma ɲa dugukolo kan. 11Ne y'a kɛ jaa nana dugukolo kan, kuluw ni sumanw jara, duvɛnkɛnɛ ni tulu ma sɔrɔ, ani foyi ma ɲa dugukolo kan, jaa y'aw adamadenw, ni begɛnw, n'aw ka bololabaaraw tɔɔrɔ.»\n12O tuma na, Salitiyɛli dencɛ Zorobabɛli, ni Yewosadaki dencɛ Zozuwe, sarakalasebagaw kuntigi, ni jama tɔɔ min bɔra jɔnya la ka na, olu bɛɛ sɔnna Masaba u ka Ala ka kuma na. U sɔnna kira Aze ka kuma na, a ye min sɔrɔ Masaba u ka Ala fɛ. Jama siranna Masaba ɲa.\n13O kɔ, Masaba ka ciden Aze ye Masaba ka kuma fɔ u ye ko: «Ne be n'aw ye.» Masaba le ko ten. 14Masaba ye baara nigɛ don Salitiyɛli dencɛ Zorobabɛli la, min tun ye Zuda mara lasigiden ye, ani Yewosadaki dencɛ Zozuwe la, min ye sarakalasebagaw kuntigi ye, ani jama tɔɔ minw bɔra jɔnya la. U nana Masaba, Setigi, u ka Ala ka soo baara daminɛ 15saan kalo wɔɔrɔnan tile mugan ni naaninan loon.\nAlabatoso kuraman ka cɛɲa\nDariyusi ka masaya saan filanan na,


MAKABEW FILANAN 15 AKKDC08 - Nikanɔri y'a mɛn ko Zuda - Bible Search\nMAKABEW FILANAN 14 Mat int\nMAKABEW FILANAN 15\nNikanɔri be Ala tɔgɔ cɛn\n1Nikanɔri y'a mɛn ko Zuda n'a ka mɔgɔw be Samari mara la tuma min na, a y'a latigɛ ko a bena u kɛlɛ lafiɲɛlon na, ko farati tena kɛ o la haali dɔɔni. 2Zuwifu minw tun be tugur'a kɔ jagoya la, olu y'a fɔ a ye ko a kana u halaki cogojugu la i n'a fɔ kongofɛnw. Ko Ala min be janto fɛɛn bɛɛ la, ale ye loon min boɲa k'a kɛ a yɛrɛ ta ye ka tɛmɛ loon tɔw kan, ko a k'o kɔlɔsi! 3Nga mɔgɔjugu dafanin nin y'u ɲininga ko yala kuntigi be sankolo la min y'a fɔ ko lafiɲɛlon ka kan ka bato wa. 4U y'a jaabi ko Matigi min ye kuntigi ye sankolo la, ale yɛrɛ le y'a fɔ ko loon wolonwulanan ka bato. 5Nikanɔri y'u jaabi ko: «Ne fana ye dugukolo kuntigi ye, ne b'a fɔ ko aw ka kɛlɛkɛminanw ta ani ka masacɛ ka baara kɛ.» O bɛɛ n'a ta, a ma se k'a ka kojugu latigɛnin kɛ.\nZuda ka ladili n'a ka siko\n6Nikanɔri wilila ni yɛrɛboɲa sifa dɔ ye fɔɔ a k'a latigɛ ko a bena fɛɛn minw sɔrɔ Zuda n'a ka mɔgɔw fɛ, ko a bena see sɔrɔli taamasiɲɛ lɔ n'o ye. 7Nga Makabe jigi ma tigɛ fewu. A jigi tun b'a la kosɔbɛ ko Matigi ben'a dɛmɛ. 8A y'a ka mɔgɔw jaa gwɛlɛya ko u kana siran Alaɲasiranbali nunu ka kɛlɛ ɲa, ko u ye dɛmɛ min sɔrɔ ka bɔ sankolo la, k'u ka miiri o la ka kɔnɔni kɛ ka l'a la ko halibi Setigi Ala bena see d'u ma. 9A y'u jaa gwɛlɛya ni Musa ka sariya ni kiraw ka kuma ye, ani k'u hakili jigi u ka kɛlɛ tɛmɛninw na. A kɛra ten, a ye barikakura don u la. 10A y'u fari foni ka ban ten minkɛ, a ye Alaɲasiranbali nunu ka mɔgɔkolonya n'u ka janfa lakali u ye k'a ka kuma kuncɛ. 11Zuda y'a ka mɔgɔw kelen kelen bɛɛ labɛn kɛlɛ kama. A m'a fɔ u ye ko u k'u jigi la nigɛkunbɛnnanw ni tamaw kan dɛ, a y'u hakili sigi ni kuma ɲanamanw le ye. A sɔrɔla ka siko dɔ lakali u ye, mɔgɔ ka kan k'a jigi la min kan. A y'u bɛɛ nisɔn diya n'o kuma ye. 12Zuda tun ye min ye, o filɛ: A tun ye Oniyasi ye, ale tun ye sarakalasebagaw kuntigi ye ka kɔrɔ. Mɔgɔɲuman tun lo, a ka koo tun man gwɛlɛ, a sɔɔn tun ka ɲi. A tun be kuma ni hakilitigiya ye, a tun delila koɲumankɛ la kabini a denmisɛnman. A y'a bolow kɔrɔta ka Ala dali zuwifuw bɛɛ lajɛnnin ye. 13O kɔ, Zuda ye cɛɛ dɔ ye o cogo kelen na, ale kunsigi gwɛnin tun lo. O tigi nin ka kan ni boɲa ye kosɔbɛ. I man'a ye, a lɔn ko mɔgɔbaba lo. 14Oniyasi ye kuma ta k'a fɔ ko: «Ala ka kira Zeremi filɛ nin ye. A balimaw teri lo, a be Ala dali siɲɛ caaman jama ye, ani Ala ka dugu ye.» 15O kɔ, Zeremi ye murujan sanulaman sin Zuda ma n'a kinibolo ye, k'a d'a ma n'a b'a fɔra ko: 16«Ala ka muru nin minɛ, Ala y'a di. I bena i juguw faranfaran n'a ye.»\nNikanɔri dɛsɛko n'a ka saya\n(Mak fɔlɔ 7.39-50)\n17Zuda ka kumaɲumanw ye zuwifuw hakili sigi, k'u jaa gwɛlɛya ani ka cɛya dusu di kanbelen nunu ma. U y'a latigɛ ko u tena to u ka sigiyɔrɔ la, ko u bena sin ka taga u juguw kɛlɛ ni jagwɛlɛya ye, ka bondori kɛ n'u fanga bɛɛ ye. U y'o le ŋaniya, bari Zeruzalɛmu dugu, ni Alasira ani Alabatosoba tun be farati la. 18Ka hami musow ni denmisɛnw kosɔn, n'u balimaw ani u ka mɔgɔw kosɔn, o tun te koba ye u fɛ. U tun be jɔɔrɔ koo min na kosɔbɛ ka tɛmɛ fɛɛn bɛɛ kan, o ye Alabatosoba ye, min tun kalifara Ala ma. 19Mɔgɔ minw tun datugunin be Zeruzalɛmu dugu kɔnɔ, olu nii tɔɔrɔnin tun lo kosɔbɛ. Koo min bena kɛ kongo kɔnɔ, u tun be hami n'o ye.\n20Bɛɛ tora ka koo nin laban kɔnɔ, min surunyana ka ban. U juguw ka kɛlɛdenw tun lajɛnna ka ban n'u b'u yɛrɛ labɛnna kɛlɛ kama. U tun nana ni samaw ye k'u lɔ yɔrɔɲuman na, sotigiw tun be kɛlɛbolo faan fila la. 21Makabe ye kɛlɛden jama nin filɛ, n'u ka kɛlɛkɛminan sifaw bɛɛ, ni samaw ka fariya. A y'a bolo wili sanfɛ ka Matigi dali, min be kabakow kɛ, bari a tun b'a lɔn ko ale be see di mɔgɔw ma minw ka kan n'a ye. A t'o kɛ kɛlɛkɛminanw barika la, nga a b'o latigɛ k'o kɛ dɔrɔn. 22Zuda tun be Ala dalili, ko: «Matigi, e y'i ka mɛlɛkɛ ci Zude mara masacɛ Ezekiyasi ka tile la, a ye Senakeribu ka kɛlɛdenw mɔgɔ waa kɛmɛ ni bi seegi ni duuru (185 000) halaki. 23Sankolo kuntigi, mɛlɛkɛɲuman ci an ɲa sisan fana, a ka siranya bila u la kosɔbɛ k'u hakili wili. 24E k'i bolo barikaman kɛ ka mɔgɔ nunu bugɔ, minw nana i tɔgɔ cɛn k'i ka jama kɛlɛ!» Zuda tilar'a ka dalili la ten.\n25Nikanɔri ka kɛlɛdenw tora ka gwɛrɛ n'u be buruw fiyɛra, ani ka kɛlɛkɛdɔnkiliw la, 26Zuda ka mɔgɔw ye kɛlɛ daminɛ n'u be Ala dalila ka dɛmɛ ɲini a fɛ. 27U be kɛlɛ kɛra n'u bolow ye, ka to ka Ala dali u dusu la. U ye mɔgɔ waa bi saba ni duuru (35 000) ɲɔgɔn faga. Ala ka sebagaya min yera ten, o y'u nisɔndiya kosɔbɛ. 28Kɛlɛ bannin kɔ, u tun be bɔra kɛlɛ yɔrɔ la ni nisɔndiya ye tuma min na, u ye Nikanɔri suu ye duguma, n'a ka yɛrɛtangafɛnw b'a la. 29U ye mankanba kɛ, ka ɲagami ɲɔgɔn na. U tora ka Setigi tanu u faaw ka kaan na.\n30Zuda, min tun be kɔn k'a yɛrɛ bɛɛ di a ka siya kosɔn, ale min y'a ka jamanadenw koo diy'a a yɛrɛ ye kabin'a denmisɛnman, ale ko u ka Nikanɔri kuun tigɛ, k'a bolo fana tigɛ a gaman yɔrɔ la ka taga n'u ye Zeruzalɛmu. 31Ale yɛrɛ tagara yen, k'a fasodenw wele ka sarakalasebagaw bila sarakabɔyɔrɔ ɲafɛ, ani ka mɔgɔw ci ka taga dugu yɔrɔ barikaman kɔnɔ mɔgɔw wele. 32A ye Nikanɔri mɔgɔjugu nin kungolo yira u la, k'o mɔgɔkuntan nin bolo yira fana. A tun ye min sin Setigi Ala ka boon ma ni yɛrɛboɲa ye. 33A ye Nikanɔri Alaɲasiranbali nɛnkun tigɛ k'a fɔ ko u k'a tigɛtigɛ k'a di kɔnɔw ma, k'a bolo dulon Setigi batoso ɲafɛ k'a ka nalomanya tɔnɔ yira. 34O la, bɛɛ y'u ɲaa kɔrɔta sanfɛ ka Matigi, Setigi fo ko: «Barika ka la Ala ye, min y'a batoso tanga, a ma se ka nɔgɔ!»\n35Zuda ye Nikanɔri kungolo dulon yɔrɔ barikaman nin kogo la k'a kɛ taamasiɲɛ gwɛnin ye, bɛɛ ka se k'a ye ko Matigi tun y'u dɛmɛ. 36Jama bɛnn'a la k'a latigɛ ɲɔgɔn fɛ k'o loon nin ka kan ka to u hakili la k'a ɲanagwɛ kɛ saan kalo tan ni filanan tile tan ni saba loon na. Min ye *Adari kalo ye aramekan na, n'o ye Maridose ka loon ɲasigi ye.\nSɛbɛnnikɛla ka kuma laban\n37Ayiwa, Nikanɔri ka koo kɛra ten le. Kabini o waati la, Zeruzalɛmu dugu tora eburuw bolo. O la, ne fana bena n ka sɛbɛ ban yan. 38N'a labɛncogo ɲana, n'a koo diyara i ye, o le ye n ka laɲini ye. Ni nafa dɔɔni dɔrɔn le b'a la, n'a ma labɛn ka ɲa kosɔbɛ, ne kɔni ye n seko le kɛ. 39A ma ɲi mɔgɔ fɛ ka duvɛn jalan dama kɛ i ka minnifɛn ye, walima jii dama. Nga ka jii ni duvɛn ɲagami, o ye minnifɛn diman ye! O cogo la fana, ni bataki nin sɛbɛnna ka ɲa, a b'a mɛnbagaw, walima a kalanbagaw nisɔndiya. O la, ne fana bena lɔ yan.